Putrajaya akan cadang pindaan Perlembagaan berhubung kerakyatan anak kelahiran luar negara

Kementerian dalam negeri (KDN) bersimpati terhadap ibu warganegara Malaysia yang melahirkan anak di luar negara namun tidak mendapat kerakyatan negara ini kerana Perlembagaan Persekutuan tidak membolehkan mereka berbuat demikian.Menteri Dalam Negeri Hamzah Zainuddin berkata tiada peruntukan dalam Perlembagaan Persekutuan membolehkan anak-anak ini diberikan taraf kewarganegaraan secara kuat kuasa undang-undang.“KDN bercadang untuk membawa perkara ini bagi mendapat polisi baru kerajaan untuk meminda Perlembagaan bagi memudahkan ibu-ibu melahirkan anak mereka di luar negara walaupun berkahwin dengan warganegara asing.Dalam masa yang sama perkara ini perlu mendapat persetujuan Majlis Raja-Raja selaras dengan Perkara 159(5) Perlembagaan Persekutuan,” katanya semasa menggulung perbahasan titah Yang di-Pertuan Agong di Dewan Rakyat semalam.Hamzah menjelaskan beliau terikat dengan perundangan sedia ada berhubung kewarganegaraan yang diperuntukkan dalam Bahagian III Perlembagaan Persekutuan dan Kaedah-Kaedah Kewarganegaraan 1964.Pada 9 September, Mahkamah Tinggi Kuala Lumpur memutuskan bayi dilahirkan di luar negara oleh wanita Malaysia yang berkahwin dengan warga asing secara automatik berhak mendapat kerakyatan negara ini.Hakim Mahkamah Tinggi Akhtar Tahir memutuskan perkataan “bapa” dalam Jadual Kedua Perlembagaan Persekutuan perlu bermaksud dan termasuk ibu.Bagaimanapun pada 13 September lepas, kerajaan memutuskan untuk mengemukakan rayuan untuk membatalkan keputusan Mahkamah Tinggi itu.Beberapa ahli Parlimen termasuk Anwar Ibrahim (PH-Port Dickson), Teo Nie Ching (PH-Kulai) dan Mohamed Nazri Abdul Aziz (BN-Padang Rengas) telah membangkitkan isu permohonan rayuan daripada peguam negara berhubung keputusan Mahkamah Tinggi berkenaan isu kerakyatan itu semasa sesi perbahasan.


Sorry.


Tidak wajar tetapkan kuota VIP dalam masjid, kata mufti

Mufti Negeri Sembilan mempersoalkan penetapan jumlah kuota jemaah orang kenamaan (VIP) secara tetap di masjid, mengatakan ia adalah tidak wajar dan dibimbangi akan menyekat peluang jemaah lain untuk menunaikan solat.Ketika dihubungi, Mohd Yusof Ahmad berkata penyediaan ruangan solat khas untuk individu tertentu, bukanlah satu kesalahan dari segi hukum agama, namun ia tidak harus dijadikan sebagai satu peraturan dalam masjid.“Contohnya sebuah masjid tetapkan kuota 10 orang untuk VIP, tetapi apa akan jadi jika 10 individu itu tidak datang? Maka semua jemaah wajar diberi peluang sama rata,” katanya kepada MalaysiaNow.“Jawatankuasa masjid tidak patut adakan sebarang peraturan seperti itu.”Baru-baru ini, sebuah klip video pendek tular di media sosial memaparkan seorang individu dipercayai orang kenamaan terus masuk ke Masjid Putra apabila dilihat baharu tiba sementara beberapa jemaah lain sedang menunggu giliran.Video itu sekali gus mencetuskan kemarahan orang ramai yang mendakwa pihak masjid itu memberi “layanan dua darjat”.Pihak pengurusan masjid kemudian memohon maaf serta menjelaskan mengenai situasi tersebut dalam satu kenyataan.Bagaimanapun, penjelasan berasingan oleh Imam Besar Masjid Putra, Ikmal Zaidi Hashim menerusi hantaran video secara langsung di Facebooknya mendapat reaksi bercampur apabila beliau memberitahu terdapat kuota 10 peratus atau 30 orang untuk golongan VIP dalam masjid itu.Yusof bagaimanapun menjelaskan, penyediaan ruangan khas kepada individu tertentu boleh dilaksanakan sekiranya pihak masjid mendapat permintaan.“Di Negeri Sembilan, masjid tidak menetapkan kuota khas untuk VIP tetapi ada masanya Yang di-Pertuan Besar Negeri Sembilan berkenaan menunaikan solat di Masjid Negeri di Seremban.“Kebiasaannya baginda akan diiringi oleh menteri besar dan pegawai, maka pihak masjid akan dimaklumkan dan menyediakan ruang mengikut senarai kehadiran yang diberi,” katanya.“Justeru, ruangan khas itu hanya disediakan selepas mendapat permintaan. Apabila VIP ini tidak hadir, maka ruangan itu akan dibuka kepada jemaah lain.”Dalam pada itu, Yusof menasihatkan orang ramai untuk hadir lebih awal supaya berpeluang solat di dalam masjid.“Jika tidak dapat solat kerana masjid sudah penuh, itu bukan salah pihak masjid.“Perlu ada kuota sebagai pematuhan prosedur operasi standard (SOP) demi menjaga keselamatan semua memandangkan negara sedang berdepan ancaman Covid-19,” tambahnya.


Mengapa tiada tindakan terhadap Apandi, soal Dr Mahathir

Pengerusi Gerakan Tanah Air (GTA) Dr Mahathir Mohamad mempersoalkan mengapa tiada tindakan yang diambil kerajaan terhadap Mohamed Apandi Ali berhubung dakwaan bersubahat dalam menutup skandal 1MDB, sebaliknya bekas peguam negara itu diberikan pampasan bernilai jutaan ringgit.
Dalam sebuah kenyataan, Mahathir berkata beliau pelik kerana Apandi melakukan pelbagai kesalahan semasa memegang jawatan itu.
“Amat pelik kenapa sehingga kini tidak ada sebarang siasatan atau tindakan diambil terhadap Apandi Ali yang jelas melakukan pelbagai kesalahan semasa dia menjadi peguam negara sebelum Tommy Thomas.
"Kesalahannya melepas Najib dari sebarang tindakan undang-undang juga jelas menunjuk Apandi terbabit di dalam menutup skandal 1MDB," katanya.
Beliau turut mempersoalkan tindakan Apandi yang secara mudah melepaskan Najib Razak sedangkan sembilan hakim sudah membuktikan bahawa bekas perdana menteri itu bersalah.
Bahkan, katanya hakim Mahkamah Tinggi Azimah Omar, dalam penghakimannya pada 23 Mei 2022 bagi menolak saman fitnah Apandi terhadap veteran DAP Lim Kit Siang, membuat kesimpulan bahawa Apandi, antara lain adalah seorang penipu dan gagal melaksanakan tugas sebagai peguam negara.
“Berikutan kenyataan Azimah, banyak laporan polis dibuat terhadap Apandi tetapi tiada sebarang tindakan diambil.
“Sebaliknya Apandi diberi pampasan jutaan ringgit oleh kerajaan kerana kerajaan terdahulu menamatkan perkhidmatannya kerana dia gagal menjalankan tugasnya.
“Tidak cukup dengan pampasan, Apandi yang didapati oleh Mahkamah Tinggi sebagai seorang penipu dan perlu disiasat kerana disyaki bersubahat di dalam skandal 1MDB dilantik mengetuai jawatankuasa siasatan tuntutan Pulau Batu Puteh.”
Pada 2015, Apandi dilantik sebagai peguam negara dan berkhidmat selama tiga tahun.
Apandi kemudiannya digantikan oleh Thomas pada 2018 di bawah pentadbiran Mahathir selepas Pakatan Harapan (PH) menerajui Putrajaya.
Dalam kenyataannya, Mahathir turut menjelaskan beliau tiada halangan siasatan dijalankan terhadap Thomas berhubung dakwaan yang dikemukakan dalam memoir kontroversinya: “My Story: Justice in the Wilderness”
“Saya tidak ada sebarang halangan terhadap siasatan yang dibuat terhadap buku yang ditulis oleh Tommy Thomas.
“Jika dirasa ada asas terhadap tuduhan yang dibuat terhadapnya ataupun sesiapa sahaja termasuk saya, undang-undang ada untuk tindakan seterusnya.”
Katanya, setiap kali beliau bersuara mengenai salah laku kerajaan, perkara mengenai pentadbirannya akan ditimbukan bagi menutup mulutnya.
“Mereka boleh cuba, tapi saya mahu ingatkan mereka bahawa selagi ada hayat, saya tidak akan bisu, buta atau tuli apabila melihat kemungkaran yang mereka lakukan.”


Bolsonaro serahkan permata tidak dicukai yang dihadiahkan Arab Saudi, lapor media

Peguam mewakili Jair Bolsonaro berkata, bekas presiden Brazil itu bersetuju untuk memulangkan permata yang dihadiahkan Arab Saudi dan dibawa masuk tanpa pengisytiharan cukai kepada pihak berkuasa, lapor media tempatan, hari ini.
Bekas pemimpin itu menjadi sasaran siasatan polis persekutuan dan agensi percukaian Brazil sejak akhbar Estado de Sao Paulo melaporkan bahawa ejen cukai merampas satu bungkusan permata bernilai AS$3.2 juta (RM14.36 juta) di dalam beg galas seorang pegawai dari Kementerian Perlombongan dan Tenaga yang pulang dari perjalanan rasmi ke Timur Tengah pada Oktober 2021.
Bekas ketua kementerian, Bento Albuquerque, memberitahu akhbar itu bahawa set kedua barang kemas, termasuk jam tangan dan sebatang pen jenama mewah dari Switzerland, Chopard, juga tidak diisytiharkan oleh delegasi kerajaan di lapangan terbang.
Ini bermakna bungkusan kedua memasuki negara ini tanpa dikesan.
Bekas presiden itu menahan jam tangan, pen dan barangan mewah lain, dengan mendakwa bahawa ia adalah hadiah peribadi dan beliau bertindak mengikut undang-undang, menurut laporan media.
Pasukan undang-undang Bolsonaro meminta polis supaya barang-barang itu disimpan di mahkamah "sehingga keputusan terhadap mereka diputuskan," kata saluran berita G1.
Seorang hakim Mahkamah Akaun Persekutuan Brazil, yang mengawasi tabung kerajaan, minggu lalu memerintahkan Bolsonaro dan Albuquerque untuk memberikan deposit kepada penyiasat sama ada permata itu adalah hadiah peribadi atau hadiah kepada negara, dan mempersoalkan mengapa ia tidak diisytiharkan dengan betul.
Bolsonaro kalah dalam pemilihan pada Oktober tahun lalu, dan kini berada di Florida Amerika Syarikat sejak dua hari sebelum penggantinya, Luiz Inacio Lula da Silva, mengambil alih jawatan pada 1 Januari lepas.
Hakim Augusto Nardes mengarahkan Bolsonaro untuk tidak "memakai, menggunakan atau memindahkan pemilikan mana-mana bahagian daripada koleksi itu."


GPS gesa ahli politik jaga kestabilan politik, tumpu lawan Covid-19

Gabungan Parti Sarawak (GPS) menggesa ahli politik untuk menumpukan usaha menjayakan langkah melawan Covid-19.“Dalam keadaan negara berdepan krisis pandemik Covid-19 dan berusaha memulihkan ekonomi negara, kestabilan politik amat diperlukan,” kata Setiausaha Agung GPS Alexander Nanta Linggi dalam satu kenyataan.“Kita perlu fokus ke arah menjayakan Pelan Pemulihan Negara demi kesejahteraan dan kesihatan rakyat serta pemulihan ekonomi” tambahnya.Kenyataan itu tampil selepas gesaan Presiden Umno Ahmad Zahid Hamidi dan bekas perdana menteri Najib Razak yang menggesa  Perdana Menteri Muhyiddin Yassin mengundurkan diri susulan kenyataan Istana Negara yang mendakwa Putrajaya tidak mengikut perlembagaan dalam mengumumkan pembatalan ordinan darurat .Zahid juga menggesa ahli Parlimen Umno untuk menarik balik sokongan terhadap Muhyiddin yang menurutnya sejajar dengan dengan keputusan mesyuarat Majlis Kerja Tertinggi Umno.Sementara itu, ketua pembangkang Anwar Ibrahim pula mengemukakan usul tidak percaya terhadap Muhyiddin, mengatakan Dewan Rakyat telah kehilangan kepercayaan terhadap perdana menteri.


Putrajaya tangguh perjalanan umrah bimbang penularan Omicron

Bakal jemaah umrah yang tidak dapat mengerjakan ibadah itu susulan kerajaan menangguhkan sementara kebenaran perjalanan mengerjakan umrah bermula 8 Januari ini, akan mendapat bayaran balik atau dijadualkan semula perjalanan mereka.Menteri Kesihatan Khairy Jamaluddin berkata kementerian kesihatan (KKM) sedang berbincang dengan kementerian pelancongan, seni dan budaya (Motac) dan Persatuan Agensi Pelancongan Umrah dan Haji (PAPUH) untuk membantu semua bakal jemaah umrah yang terkesan dengan penangguhan itu.“Memang kita dah bincang dengan mereka bagaimana mereka yang terkesan ini dapat sama ada menjadualkan semula umrah mereka dan langkah untuk dapat bayaran balik selain kita juga akan terus adakan sesi libat urus dengan agensi pelancongan.“Saya minta maaf kepada mereka yang nak pegi umrah tetapi mudarat yang besar adalah kesihatan awam…tidak ada menteri beragama Islam yang ingin tangguhkan ibadah umrah, tetapi ini perkara yang serius, ini bukan tweet di media sosial, ini bukan video di Tiktok, ini adalah kehidupan anda,” katanya pada sidang media di Parlimen.Kerajaan hari ini menangguhkan sementara kebenaran perjalanan mengerjakan ibadah umrah bermula 8 Jan bagi membendung penularan Omicron, susulan kebimbangan terhadap penularan varian berkenaan akibat ketidakpatuhan jemaah umrah kepada prosedur kuarantin di tempat kediaman.Ditanya mengenai kos kuarantin wajib di pusat kuarantin yang akan dikenakan kepada jemaah umrah, Khairy berkata mereka mempunyai pilihan sama ada untuk menanggung sendiri bayaran kos kuarantin di hotel yang akan disenaraikan oleh KKM atau menjalani kuarantin di pusat kuarantin yang disediakan kerajaan.Katanya, Agensi Pengurusan Bencana Negara (Nadma) sedang menguruskan stesen kuarantin yang sesuai dan selesa untuk menempatkan para jemaah dan berkemungkinan melibatkan kemudahan kerajaan yang telah digunakan sebagai pusat kuarantin sebelum ini. Dalam pada itu, Khairy berkata KKM sedang mengkaji berkenaan suntikan dua dos vaksin Covid-19 jenis Sinovac diikuti dos penggalak Pfizer-BioNTech yang didakwa menunjukkan tindak balas imun yang rendah melawan Omicron, berbanding varian lain.“Kita telah terima berita tersebut, kumpulan teknikal sedang mengkaji maklumat yang diperoleh dan mereka akan buat syor kepada CITF (Jawatankuasa Petugas Khas Imunisasi Covid-19).“Sama ada mereka yang telah terima Sinovac, Sinovac, Pfizer mesti dilengkapi dengan satu dos lagi, tetapi masih terlalu awal untuk buat apa-apa kesimpulan buat masa ini tetapi kita dah tahu berita tersebut dan sedang dikaji,” katanya. Media melaporkan kajian yang dilakukan sekumpulan penyelidik dari Universiti Yale, Kementerian Kesihatan Republik Dominican serta beberapa institusi lain mendapati dua suntikan vaksin Sinovac diikuti dos penggalak Pfizer-BioNTech menunjukkan tindak balas imun yang rendah melawan Omicron, berbanding varian lain.


Ahli Parlimen Besut dihalau keluar 3 hari ketika perdebatan penggunaan bahasa Inggeris-Melayu

Ahli Parlimen Besut Che Mohamad Zulkifly Jusoh dari Perikatan Nasional (PN) diarah keluar selama tiga hari bermula hari ini selepas ingkar kepada amaran Timbalan Speaker Ramli Mohd Nor di Dewan Rakyat hari ini.
Tindakan itu dikenakan ketika beliau dikatakan mengganggu perdebatan antara ketua whip PN Takiyuddin Hassan dan Timbalan Menteri di Jabatan Perdana Menteri (Undang-undang dan Reformasi Institusi), Ramkarpal Singh.
Che Mohamad tidak mengikuti arahan Ramli untuk duduk dan memberi laluan kepada perbahasan.
Beliau kemudian duduk selepas mendapat amaran kedua ketika cuba membangkitkan peraturan mesyuarat.
Che Mohamad bangun sekali lagi untuk meminta laluan.
Ramli memberikan amaran ketiga dan mengarahkan bentara mengiring Che Mohamad keluar.
Beliau bangkit memprotes tindakan itu dan mendakwa sudah akur dengan arahan timbalan speaker.
Sebelum itu, Takiyuddin yang juga bekas menteri undang-undang membangkitkan peraturan mesyuarat ada Rang Undang-undang (RUU) yang akan dibentangkan hari ini tidak disediakan dalam bahasa Melayu.
"Dua RUU yang akan dibentangkan, memasukkan cadangan pindaannya dengan jelas dalam bahasa Melayu.
“Manakala dua RUU lagi hanya menyediakan cadangan peruntukan dalam bahasa Inggeris sahaja," katanya.


GPS tetap dengan pendirian tubuh kerajaan bersama PN-BN-GRS

Gabungan Parti Sarawak hari ini sekali lagi menegaskan cadangannya untuk menubuhkan kerajaan bersama Perikatan Nasional (PN), Barisan Nasional (BN) dan Gabungan Rakyat Sabah (GRS), mengatakan penubuhan kerajaan yang stabil demi kepentingan negara adalah melebihi kepentingan peribadi.
Dalam sebuah kenyataan, Pejabat Premier Sarawak berkata GPS menyerahkan kepada budi bicara Yang di-Pertuan Agong untuk melantik kerajaan kukuh dalam mentadbir negara selari peruntukan kuasa dalam Perlembagaan Malaysia.
“GPS telah mengemukakan cadangan untuk menubuhkan kerajaan daripada gabungan PN, BN, GPS dan GRS mewakili kerangkuman masyarakat Malaysia yang terdiri daripada pelbagai kaum dan agama.
“Memandangkan kemelut politik di Semenanjung Malaysia, GPS berpendirian mandat rakyat hendaklah dihormati,” katanya.
Pilihan raya umum pada Sabtu menyaksikan Pakatan Harapan bersama Muda memenangi 82 kerusi, diikuti PN (73), BN (30), GPS (23), GRS (enam) dan Warisan (tiga).
Parti Kesejahteraan Demokratik Masyarakat dan Parti Bangsa Malaysia masing-masing memenangi satu kerusi manakala blok bebas memenangi dua kerusi.
Sebelum ini, GPS berkata ahli Parlimennya dan GRS akan menyokong Muhyiddin Yassin dalam gabungan PN.
Bagaimanapun, Pengerusi BN Ahmad Zahid Hamidi kemudiannya menafikan ahli Parlimen dari bloknya telah bersetuju untuk bergabung bersama GPS dan GRS untuk bekerjasama dengan PN, memberikan amaran bahawa hanya beliau yang mempunyai mandat untuk memutuskan siapa yang disokong oleh BN.
Zahid dan beberapa pemimpin BN turut mengadakan rundingan dengan pemimpin PH di Hotel Seri Pacific di Kuala Lumpur semalam, bagaimanapun tiada sebarang keputusan muktamad dalam rundingan tersebut.
Dalam pada itu, PN menegaskan ia telah menerima sokongan lebih daripada 112 ahli Parlimen untuk membentuk kerajaan baru.
Istana Negara memberikan waktu akhir menyerahkan akuan bersumpah sokongan ahli Parlimen bagi pelantikan perdana menteri baru adalan 2.00 petang ini selepas ditangguhkan pada waktu sama semalam.
Junjung Perlembagaan, kata PAS
Sementara itu, Presiden PAS Abdul Hadi Awang dalam sebuah kenyataan senada hari ini berkata semua parti perlu menghormati keputusan pengundi dan menjunjung Perlembagaan negara selain perlu menghalang sebarang bentuk provokasi yang boleh menggugat keharmonian.
Menurutnya, Malaysia kini sedang melalui fasa penting pembentukan kerajaan melalui proses demokrasi berparlimen dan raja berperlembagaan.
“PAS menyeru semua pihak menghormati keputusan pengundi yang telah menunaikan tanggungjawab untuk memilih kerajaan pada PRU15 yang berlangsung secara harmoni.”


Zahid pecat Shahidan Kassim sebagai pengerusi Umno Perlis

Ahmad Zahid Hamidi hari ini mengumumkan pemecatan Shahidan Kassim sebagai pengerusi badan perhubungan Umno Perlis ketika ura-ura mengenainya hangat diperdebatkan, selepas dilihat sering berbeza pandangan dengan pimpinan tertinggi parti Melayu itu.Presiden Umno itu turut mengumumkan Menteri Besar Perlis Azlan Man menggantikan ahli Parlimen Arau itu bagi jawatan tersebut berkuatkuasa hari ini.“Adalah dimaklumkan bahawa jawatan Pengerusi Badan Perhubungan Umno Shahidan Kassim digantikan Azlan Man yang juga menteri Besar Perlis.“Pertukaran ini berkuatkuasa mulai hari ini,” kata Zahid dalam satu kenyetaan hari ini.Shahidan adalah antara pemimpin Umno yang lantang mengkritik kepimpinan pusat berhubung keputusan untuk memutuskan hubungan dengan Bersatu.Sebelum ini, beliau turut berkata tidak bimbang jika tindakan diambil terhadap Umno Perlis di bawah pimpinannya.“Kalau Perlis buat keputusan, mereka nak buang Perlis, maka buanglah,” katanya dalam program bual bicara bersama Talk, Now, program temu bual isu semasa yang diterbitkan MalaysiaNow bulan lalu.Perhimpunan agung Umno yang berlangsung pada 27 Mac lalu turut menyaksikan Shahidan “diboo” perwakilan ketika memberikan ucapan gara-gara dilihat tidak sekata dengan Majlis Tertinggi Umno.Umno kini berdepan pemberontakan beberapa pemimpinnya selepas sebuah klip video tersebar menunjukkan mereka mula mengkritik cara Zahid menguruskan perhimpunan agung parti tersebut.Dalam satu klip dipercayai dirakamkan beberapa hari selepas perhimpunan agung Umno, naib presidennya, Ismail Sabri Yaakob turut dilihat menyerang Zahid berhubung ucapan penggulungannya.Ismail menyifatkan perhimpunan pada Mac lalu adalah yang paling teruk pernah dihadiri beliau dan turut mempertikaikan ucapan presiden yang tidak menjelaskan hala tuju parti bagi berdepan pilihan raya akan datang.Sebelum Shahidan, Annuar Musa juga adalah antara pemimpin Umno yang dipecat daripada jawatan tertinggi Barisan Nasional selepas dilihat tidak sehaluan dengan Zahid.


Ekonomi dunia pertama tidak pernah amalkan moratorium automatik

Moratorium pinjaman automatik di mana para peminjam diberi penangguhan pembayaran hutang merupakan sesuatu yang dilakukan tanpa ketekunan wajar (due diligence) mengenai apakah para peminjam benar-benar memerlukan penangguhan.Pandemik Covid-19 memberi impak yang berbeza kepada rakyat dan perniagaan. Lantaran itu, ia adalah satu ketidakadilan apabila pensyarah universiti, misalnya, yang menerima jumlah gaji bulanan yang sama semasa pandemik, seperti sebelum pandemik, diberikan moratorium automatik.Ini kerana keadaannya sekarang tidak lebih buruk daripada keadaannya sebelum pandemik. Dan dibandingkan dengan mereka yang mengalami pendapatan berkurang atau sifar selama pandemik, situasinya masih lebih baik, kerana beliau masih dapat membayar pinjamannya seperti apa yang telah dilakukannya sebelum pandemik.Memberi moratorium automatik kepada mereka yang mampu membayar pinjaman, walaupun dalam keadaan pandemik, sama seperti mendorong mereka untuk “melepaskan diri” dari kewajiban mereka membayar balik pinjaman mereka, walaupun langkah itu buat sementara.Kata-kata hemat jika anda meminjam, anda mesti membayar balik pinjaman anda hilang dalam moratorium automatik bagi orang yang mampu membayar pinjaman mereka. Itulah sebabnya tiada negara di dunia yang memperkenalkan moratorium automatik selama pandemik Covid-19 kecuali Malaysia, yang memperkenalkannya dari April hingga September tahun lalu.Satu tinjauan dalam talian yang dilakukan oleh Agensi Kaunseling dan Pengurusan Kredit dari April hingga Mei tahun lalu, menunjukkan 12% peminjam memilih untuk tidak mengikuti moratorium automatik.Bagi mereka yang mengikutinya, hanya 21% membelanjakannya untuk keperluan asas harian, sementara 48% membina dana kecemasan, 16% untuk tujuan pelaburan, 11% untuk pinjaman selanjutnya dan 4% tidak mempunyai rancangan.Kerajaan, setelah menyedari kesilapannya, dengan tegas menolak untuk memperkenalkan semula moratorium automatik, dan ini adalah perkara yang betul dan bijak. Sebaliknya, kerajaan telah meminta Bank Negara Malaysia (BNM) untuk memberi moratorium yang disasarkan bagi peminjam yang menghadapi kesukaran membayar pinjaman mereka kerana pendapatan berkurang atau sifar disebabkan pandemik.Dan inilah yang telah dilakukan oleh BNM sejak tamatnya moratorium automatik pada Oktober 2020. Menurut Gabenor BNM Nor Shamsiah Mohd Yunus, semua bank sudah mempunyai rancangan bantuan pembayaran mereka, termasuk moratorium pinjaman yang disasarkan, yang dapat ditawarkan kepada peminjam yang kehilangan pekerjaan atau mengalami pengurangan pendapatan.Sehingga 31 Disember, 1.4 juta peminjam telah memohon bantuan pembayaran balik dengan bank mereka dengan kadar kelulusan 95%. Hanya 55% peminjam yang memilih melanjutkan moratorium, dengan 45% memilih pengurangan ansuran bulanan, termasuk isi rumah dan peminjam yang berpendapatan rendah, B40.“Ini menunjukkan peminjam tidak meminta moratorium automatik. Mereka tidak mahukan penyelesaian satu ukuran. Mereka mahukan bantuan yang disesuaikan dengan keadaan kewangan mereka.“Pendekatan yang disasarkan lebih baik daripada moratorium automatik kerana ia meletakkan pilihan di tangan peminjam untuk membuat keputusan kewangan mereka sendiri. Penting bagi mereka untuk membuat keputusan berdasarkan keadaan kewangan mereka sendiri,” kata Nor Shamsiah, sambil menekankan bantuan terus tersedia bagi mereka yang memerlukannya, sementara mereka yang mampu membayar balik pinjaman harus berbuat demikian.Satu persoalan penting yang perlu ditanyakan ialah semasa moratorium automatik diperkenalkan tahun lalu, mengapa mereka yang mampu membayar balik pinjaman tidak memilih untuk tidak menerima moratorium itu?Ini mungkin disebabkan oleh keinginan untuk perbelanjaan ekstravaganza untuk membeli kereta kedua, ketiga atau keempat, atau menggunakannya sebagai wang pendahuluan untuk perniagaan baru di tengah-tengah kemelesetan ekonomi.Ekstravaganza perbelanjaan ini mungkin satu sebab mengapa inflasi Malaysia, seperti yang diukur oleh indeks harga pengguna (IHP), melonjak 4.7% tahun ke tahun pada April 2021 – tertinggi sejak 2018.Pada 2018, IHP adalah 0.97% yang kemudian turun menjadi 0.66% pada tahun berikutnya, dan -1.14% pada tahun lalu. Tahun ini, IHP dijangka mencapai 2% kerana impak kumulatif rangsangan ekonomi kerajaan untuk membantu negara menangani pandemik, tetapi pada April saja ia telah menjangkau 4.7%.Dengan inflasi semakin meningkat, ia akan menjadi lebih sukar untuk kerajaan mengeluarkan lebih banyak rangsangan di masa depan ketika negara memerlukannya tanpa terlalu “memanaskan” ekonomi. Dan apabila anda mengalami kemerosotan ekonomi yang wujud bersamaan dengan inflasi yang tinggi, itu adalah fenomena yang disebut stagflasi (stagflation) yang kali terakhir wujud di dunia pada akhir 1980-an.Artikel ini tidak bermaksud mengatakan bahawa kita tidak memerlukan moratorium pada saat yang masih sukar ini ketika negara sedang menghadapi cabaran lonjakan jangkitan harian Covid-19 kerana mutasi virus yang menyebabkan munculnya beberapa varian virus. Apa yang diperlukan bukanlah moratorium automatik tetapi yang disasarkan, yang masih berlangsung, untuk rakyat dan perniagaan yang terus menghadapi kesulitan membayar balik pinjaman mereka kerana pandemik tersebut menyebabkan mereka mengalami pengurangan atau sifar pendapatan.Itulah sebabnya Emir Research sebelum ini telah menyarankan agar moratorium tiga bulan atau pembayaran pinjaman berkurang 50% dalam tempoh enam bulan diberi dan disasarkan untuk mereka yang benar-benar memerlukan, menyusuli pengenalan PKP skala penuh.Ini adalah cara yang bijak dilihat dari cara negara maju menawarkan moratorium kepada warga dan perniagaan mereka. Sejak hari pertama pandemik, negara-negara ini telah menawarkan moratorium selektif atau bersasar kepada warga dan perniagaan mereka selama enam bulan, yang kemudian dilanjutkan hingga Disember tahun lalu. Ini dilanjutkan lagi hingga Julai tahun ini kerana ekonomi mereka dan ekonomi global masih belum pulih sepenuhnya dari pandemik.Lebih-lebih lagi, menurut para pakar, bank-bank di seluruh dunia sekarang ini lebih bersimpati dan memahami nasib para peminjam yang menghadapi kesulitan secara umum dalam membayar pinjaman mereka.Oleh itu, apa yang sedang dilakukan kerajaan sekarang ini dengan membenarkan moratorium bersasar tiga bulan atau mengurangkan pembayaran pinjaman selama enam bulan di bawah PKP 3.0 kini, dan bukannya moratorium automatik adalah selaras dengan apa yang sedang dilakukan oleh ekonomi dunia pertama.Mereka yang mahukan moratorium automatik termasuk beberapa ahli politik berbuat demikian semata-mata untuk melayani kemahuan rakyat secara melulu yang berbau populisme, mungkin dalam usaha untuk memancing undi dan bukannya kerana akur akan kepentingan atau perhatian yang tulus bagi rakyat.Lain halnya jika apa yang mereka lakukan adalah memperjuangkan kepentingan mereka yang ditolak untuk moratorium yang disasarkan walaupun memenuhi syarat untuk mendapatkan moratorium itu. Ini kemudian akan membuat bank lebih berhati-hati untuk tidak sewenang-wenangnya menolak permohonan moratorium yang sah.Sementara itu, mereka yang menyarankan agar kerajaan memaksa bank memberikan moratorium automatik kepada peminjam tidak menyedari bahaya cadangan mereka itu.Dalam perbankan moden, adalah penting pelaksanaan dasar kewangan (apa saja yang berkaitan dengan wang dan perbankan) yang diuruskan oleh BNM dengan semua bank di bawahnya, mesti dilakukan secara bebas daripada kerajaan.Meminta kerajaan untuk memaksakan peraturan kewangan dan perbankan ke atas bank akan dilihat sebagai kerajaan mencampuri pengurusan dasar kewangan negara di bawah BNM, dan pasaran kewangan akan memberi reaksi teruk, dan ini kemudian akan menjejas prestasi ekonomi negara. Oleh kerana dunia wang dan perbankan bersifat global, pasaran di sini tidak hanya merujuk kepada pasaran kewangan di Malaysia, malahan pasaran kewangan global.Jamari Mohtar adalah pengarah media & komunikasi di Emir Research, sebuah organisasi pemikir bebas yang berfokuskan kepada pencernaan saranan-saranan dasar strategik berteraskan penyelidikan yang terperinci, konsisten dan menyeluruh.* Tulisan ini adalah pandangan peribadi penulis yang tidak semestnya mencerminkan


Pembangkang mungkin sudah terlalu lama bergantung kepada satu-satunya calon PM

Lebih kurang 20 tahun lalu, debat dalam kalangan pembangkang adalah sekitar siapakah yang akan mengetuai kerajaan jika dapat menguasai kerajaan, sebuah senario yang dilihat mustahil ketika itu memandangkan ideologi yang bertentangan antara dua parti terbesar, PAS dan DAP.Hanya pada hujung 1990-an, kemunculan Anwar Ibrahim sebagai penyatu kekuatan pembangkang, konsep perdana menteri bayangan mendapat tempatnya dalam politik Malaysia.Pada waktu itu, idea memiliki calon perdana menteri merupakan motivasi dalam perjuangan pembangkang, dan menunjukkan betapa seriusnya pembangkang untuk mengambil alih kerajaan dari Barisan Nasional, gabungan politik yang menang besar dalam setiap pilihan raya.Hari ini, dua dekad kemudian, wujud pula perdebatan sama ada apa yang dianggap sebagai kekuatan pembangkang itu kini menjadi kelemahannya.Apakah pembangkang sememangnya harus kekal mencalonkan orang sama bagi jawatan perdana menteri?Anwar menjadi calon perdana menteri pembangkang dari zaman penubuhan Barisan Alternatif, gabungan longgar antara PAS, DAP dan calon-calon pilihan raya pro-Anwar, sehinggalah pembangkang bersatu di bawah Pakatan Rakyat yang lebih kukuh pada 2013.Pada 2018, berlaku sedikit perubahan. Anwar tidak lagi menjadi calon perdana menteri, dan hanya dinamakan sebagai orang yang akan mengambil alih pada tarikh yang ditentukan kemudian.“Pakatan Harapan (PH) perlu membawa Mahathir bagi memastikan mereka mendapat undi Melayu,” kata Ahmad Atory Hussain, yang merupakan pengkaji politik Melayu, merujuk kepada Dr Mahathir Mohamad yang kemudian menjadi perdana menteri bagi kali kedua sebelum kerajaannya runtuh apabila sekumpulan pemimpin keluar dari PH, dalam usaha yang dirancang bagi menyekat Anwar menduduki jawatan tertinggi itu.Persoalan sukar pembangkangKegagalan Anwar untuk mendapatkan sokongan bagi membolehkan beliau menjadi perdana menteri bulan ini mencetusan semula persoalan apakah beliau masih relevan.Perdebatan itu menimbulkan persoalan yang sukar dijawab pembangkang, termasuk mengapa tiada pemimpin lain, berbanding musuh politik mereka yang mampu menyediakan pengganti.Pada 2003, selepas Mahathir meletakkan jawatan setelah 22 tahun memerintah, kepimpinan Umno bertukar tangan kepada Abdullah Ahmad Badawi dan ia disusuli Najib Razak.Situasi sama turut ditunjukkan ketika Bersatu dengan segera menamakan Muhyiddin Yassin sebagai calon perdana menteri bagi mengisi kekosongan kuasa pada 2020, selepas Mahathir menolak untuk terus memimpin parti.Dan ketika Ismail Sabri Yaakob disahkan menjadi pengganti Muhyiddin, keadaan yang sama dapat disaksikan.Bahkan Ismail menunjukkan rasa terima kasihnya kerana bekas perdana menteri itu menyokong beliau.Ismail Sualman, seorang pakar sains politik yang menulis puluhan buku mengenai politik Melayu bersetuju perkara sama tidak berlaku dalam mencari pengganti dalam PH.Beliau berkata antara puncanya adalah kekurangan pilihan, memetik hujah biasa pemimpin PH bahawa Anwar boleh mengekalkan kesatuan gabungan politik itu.“DAP misalnya, adalah lapisan kedua gabungan itu. Mereka perlukan seseorang yang mereka percaya untuk memimpin, dan bekerjasama dengan mereka. Mereka mungkin lihat sukar untuk kerja dengan pihak lain jika tidak kerana Anwar,” kata Ismail dari UiTM.Namun bagi Azmil Tayeb, pakar mengenai gerakan politik Asia Tenggara, ia menunjukkan kegagalan untuk menyediakan golongan muda bagi memimpin pembangkang.“Terdapat rasa berat hati yang kuat untuk melepaskan kuasa kepada pemimpin muda dan wanita,” kata Azmil kepada MalaysiaNow.Beliau berkata walaupun masalah itu bukan hanya berlaku kepada parti-parti pembangkang sahaja, hakikatnya “veteran” menguasai parti-parti dalam gabungan PH sejak beberapa dekad lalu.“Jika mereka tidak yakin untuk menyerahkan tampuk kepimpinan kepada golongan muda, kita akan hanya dapat lihat orang seperti Anwar, Lim Kit Siang, Mahathir dan ramai lagi terus mendominasi politik Malaysia.”Dalam pada itu, Ismail memberi amaran kepada pemimpin pembangkang orang ramai mungkin tidak berkongsi sentimen berhubung tawaran Anwar bagi mengetuai kerajaan.“Minat pengundi tidak sama dengan parti-parti politik tersebut,” katanya dan menambah orang ramai mungkin akan memikirkan perkara ini ketika pilihan raya.Beliau bersetuju dengan pandangan Ahmad Atory mengenai kekurangan sokongan Melayu terhadap kem PH, menyebabkan perjalanan Anwar untuk ke Putrajaya menjadi semakin malap.“Kekuatan PH datang dari undi Cina namun untuk mengetuai negara, anda perlu mendapatkan pengundi Melayu, inilah yang dia kurang,” kata Ismail.Ahmad Atory berkata dengan keluarnya bekas timbalan presiden PKR Mohamed Azmin Ali dan yang bersekutu dengannya menyebabkan pemimpin Melayu dalam PH semakin berkurangan.“Hanya dia seorang yang tinggal. Dalam aspek ini dia masih relevan.“Dan dia juga masih relevan untuk menjadi ketua pembangkang,” tambahnya lagi.


Tabika, taska Kemas di zon merah seluruh negara ditutup

Semua tabika dan taska Jabatan Kemajuan Masyarakat (Kemas) yang berada dalam zon merah Covid-19 di seluruh negara kini ditutup, kata Ketua Pengarahnya Mohamad Yasid Bidin.Beliau berkata  tindakan itu dibuat atas  nasihat Kementerian Kesihatan (KKM) bagi membendung penularan wabak Covid-19 dalam kalangan murid dan petugas.Setakat ini, sebanyak 281 tabika dan sembilan taska di Kedah, Terengganu dan Sabah membabitkan 6,699 murid telah ditutup, namun kami jangkakan mungkin akan ada lagi (tabika dan taska) di zon merah di negeri lain yang akan ditutup,” katanya kepada pemberita selepas Wacana Ilmu Wanita Inspirasiku, di Tasek Gelugor, Pulau Pinang hari ini.Menurutnya penutupan itu adalah sehingga mendapat kebenaran untuk beroperasi daripada KKM.Mengulas lanjut, Mohamad Yazid berkata sejak beroperasi semula, tabika dan taska Kemas mematuhi sepenuhnya prosedur operasi standard yang ditetapkan pihak berkuasa termasuk membenarkan hanya 30 hingga 50 peratus kehadiran pada setiap hari bergantung pada keluasan kelas.Mereka datang ke kelas secara bergilir contohnya jika A datang hari ini esok dia tidak hadir kerana bagi memberi peluang murid B pula hadir.Beliau berkata ketika ini terdapat 11,900 kelas membabitkan 220,000 murid tabika dan taska  Kemas di seluruh negara.


Konfrontasi

Aku tidak pasti. Aku tidak tahu. Tarikh tepat bila konfrontasi secara rasmi diumumkan bermula.Aku hanya mendengar perkataan “konfrontasi”. Aku sendiri tidak faham makna perkataan ini.Atau daripada mana asal usul perkataan itu. Bunyinya bukan Melayu, bukan Jawa dan jauh sekali dari bahasa Sakai.Jujur aku katakan pada tahun 1963, aku tidak tahu akar umbi konfrontasi ini dari mana. Aku hanya mendengar, tetapi tidak faham.Konfrontasi ini berlaku pada tahun 1963. Aku dalam darjah enam atau “standard six” di Goverment English School (GES), Kuala Klawang.Baru dua tahun beralih dari sekolah aliran Melayu masuk belajar ke sekolah aliran Inggeris.Bahasa Inggeris baru nak dapat. Ini zaman: “Ba Ba Black Sheep – Yes Sir Yes Sir Three Bags Full”.Zaman menghafal lagu-lagu budak sekolah dalam bahasa Inggeris.Bahasa politik, konfrontasi ini tidak aku temui dalam lagu “Jack and Jill”.Jack dan Jill aku rasa tidak berkonfrontasi.Ketika ini keluarga Cikgu Zaleha duduk di rumah guru Sekolah Umum Batu Serambai.Abah aku sudah berhenti jadi Askar Polis Khas (SC).Askar Gurkha di Kuala Klawang sudah balik kampung. Tuan Ellis dan Tuan Ebon sudah balik kampung. Tanah Melayu dilaporkan sudah merdeka.Kini alamat surat mesyuarat semuanya diakhiri dengan PTM atau Persekutuan Tanah Melayu.Di Kuala Lumpur aku difahamkan perdana menteri PTM bernama Tunku Abdul Rahman.Tunku ini anak raja Kedah dengan perempuan Siam. Perempuan Siam jenis apa aku pun tidak tahu.Yang di-Pertuan Agong ketika itu Sultan Perlis.Sesekali melalui jabatan penerangan wayang propaganda atau wayang pacak atau wayang Mail Penganda, dapat aku melihat muka Tunku dan muka Agong.Aku melihat orang-orang di Kuala Lumpur minum-minum dalam gelas cantik kemudian menari berdansa macam Orang Putih.Kami di kampung melopong melihat betapa indahnya kota Kuala Lumpur.Tahun 1960, sebungkus nasi lemak berharga lima sen. Sekeping roti canai harga 15 sen.Gula-gula Hacks lima sen dua butir. Rokok Tembak 30 sen sekotak. Rokok Cap Talipon 10 sen sekotak. Harga getah keping gred yang terbaik satu ringgit lebih sekati.Getah skrap 30 sen sekati. Susu manis Cap Junjung dan Cap Teko 40 sen satu tin.Sardin tin kecil Cap Ayam 15 sen satu tin.Dari Kuala Klawang ke Batu Serambai tiket Bas Lim berharga 10 sen. Dari Kuala Klawang ke Seremban tiket bas 80 sen. Kalau naik teksi satu ringgitSemua ini menjadikan Tunku sebagai perdana menteri yang paling gembira dalam negara-negara bekas tanah jajahan Inggeris.Ini tiga tahun sesudah Inggeris memberikan kuasa pentadbiran Tanah Melayu kepada United Malays National Organisation (Umno).Entah apa berlaku di Kuala Lumpur. Entah apa berlaku di belakang tabir tiba-tiba konfrontasi terjadi.Presiden Sukarno dari Indonesia marah dengan Tunku di Persekutuan Tanah Melayu.Aku benar-benar tahu tentang berita ini.Kerana ketika ini selain dari mendengar Radio Malaya aku membaca Utusan Melayu tulisan Jawi.Keluarga kami melanggan akhbar Jawi yang mengakui sebagai pembina fikrah Melayu.Sukarno, sosok ini amat-amat dihormati oleh keluarga aku. Kaum keluarga aku menganut fahaman nasionalis Melayu.Ini kerana Aminuddin Manaf abang kepada Rais Manaf seorang nasionalis Melayu Nusantara.Sebagai kepala keluarga yang berpendidikan tinggi lulusan Sultan Idris Training College (SITC), pak ngah aku ini berpengaruh dalam kalangan keluarga dan orang-orang di Jelebu.Pak ngah aku ini dikenali oleh kawan-kawan perjuangan dari SITC dengan nama Bung Amin.“Pak ngah kau tu orang panggil dia Bung Amin…dia orang berjuang…lawan Orang Putih nak merdeka.”Cikgu Zaleha memberi penjelasan.Sepupu-sepupu aku, anak-anak Bung Amin menggambarkan semangat nasionalis Melayu Nusantara keluarga kami.Sepupu yang tua dari aku bernama Joyo. Mengikut emak aku, nama Joyo ini diambil dari nama Ali Sastroamidjojo (1903-1976). Sosok ini pernah menjadi perdana menteri Indonesia.Seorang lagi sepupu aku bernama Suban dari nama Subandario (1914-2004). Nama yang sering didengar atau dibaca oleh semua orang Melayu ketika zaman Sukarno.Subandario, nasionalis kiri menteri luar Indonesia dalam kabinet Sukarno.Subandario meninggal dunia dalam penjara setelah 29 tahun dipenjarakan oleh Jeneral Suharto.Seorang lagi sepupu aku bernama Rizal, ini dari nama nasionalis Filipina, Jose Rizal (1861-1896).Semangat Nusantara ini melimpah kepada pak saudara aku yang seorang lagi, Kadir Kassim.Pak Itam Kadir ini seorang guru sekolah memberi nama anaknya Aidit.Ini diambil dari nama D N Aidit (1923-1965). Aidit ialah setiausaha agung Parti Komunis Indonesia. Mati dibunuh oleh Jeneral Suharto ketika dia merampas kuasa dari Sukarno tahun 1965.Aku pernah terdengar perbualan “orang tua-tua” bagaimana Pak Itam Kadir aku akan memasang telinga mendengar radio Republik Indonesia di pagi Hari Raya.Pak Itam Kadir mencari saluran Radio Republik Indonesia untuk mendengar pidato Hari Raya Bung Karno.Justeru keluarga aku amat susah untuk menerima Sukarno sebagai musuh.Malah masyarakat Melayu sentiasa menganggap Indonesia dan kita di Tanah Melayu sebagai satu rumpun, rumpun bangsa Melayu Nusantara.Yang memisahkan kita bukan Selat Melaka tetapi kerja jahat Belanda dan Inggeris.Pada tahun 1960-an suara dan laungan perjuangan kemerdekaan Ahmad Boestamam, Wahi Anwar atau ceramah Dr Burhanudin Helmy masih lantang kedengaran.Suara dan sosok-sosok nasionalis Melayu Nusantara ini masih wujud.Sebelum tahun 1961, Utusan Melayu memainkan peranan yang tepat, membina dan memperkasa fikrah nasionalis Melayu.Said Zahari, Usman Awang, Kris Mas dan Pak Sako adalah kumpulan wartawan dan penulis yang memainkan peranan penting di Utusan. Mereka semuanya berkiblat ke Nusantara.Utusan Melayu hanya menjadi “presstitute” atau “pelacur media” setelah akhbar nasionalis Melayu ini dibeli oleh United Malays Natoinal Organisation (Umno) pada tahun 1961. Justeru berlaku peristiwa bersejarah Mogok Utusan.Kemudian ketua pengarang Utusan, Said Zahari di tangkap pada 2 Februari, 1963 di Singapura di bawah “Operation Cold Storage”.Tahun 1963, zaman aku kanak-kanak adalah mustahil untuk aku memahami apa yang sedang berlaku di Utusan Melayu atau pun konfrontasi.Tiba-tiba abah aku Rais Manaf dipanggil kembali untuk menjalankan khidmat negara.Semua bekas askar dan polis khas (SC) yang sudah bersara dipanggil kembali. Mereka diwajibkan mendaftar diri.Abah aku pergi ke pemeriksaan doktor. Dia disahkan sihat.Maka abah aku kembali memakai baju hijau dan memegang senjata.Kali ini tugas abah aku ialah menjaga tempat-tempat strategik seperti pusat pencawang telekom, loji dan empangan air.Tempat-tempat strategik ini dilaporkan menjadi sasaran musuh. Pada ketika ini aku masih belum jelas siapa musuh.Dari radio aku dengar berita bahawa Sukarno menentang penubuhan negara baru yang akan diberi nama Malaysia.Nama Persekutuan Tanah Melayu akan dialih menjadi Malaysia.Dari Utusan aku membaca tentang negeri Sabah, Sarawak, Brunei dan Singapura akan masuk ke dalam Tanah melayu untuk menjadi Malaysia.Aku merasa agak pelik kerana Sabah, Sarawak dan Brunei langsung tidak ada kaitan dengan aku. Aku tidak tahu menahu tentang wilayah ini.Tanah Melayu ada Melaka, ada Hang Tuah, ada Hang Jebat, ada Pak Pandir, ada Lebai Malang, ada Sang Kancil dan ada Pak Belang.Aku dibesarkan dengan watak-watak ini. Aku tak tahu ada apa di Sabah? Aku tidak tahu apa itu Sarawak? Yang aku tahu hanya nenas Sarawak.Brunei? Aku hanya dengar Brunei ada minyak.Ketika konfrontasi berlaku Sabah, Sarawak dan Brunei masih lagi tanah jajahan Inggeris.Aku terperanjat bila nama Singapura masuk sama.Aku sendiri tidak sedar ketika Inggeris meninggalkan Tanah Melayu pada tahun 1957, Singapura masih lagi tanah jajahan Inggeris.Bagaimana Pulau Temasik atau kota Sang Nila Utama dengan kisah Hang Nadim dan ikan todak ini tercicir aku tidak faham.Dari warta berita Radio Malaya aku dengar berita Sukarno memulakan kempen “Ganyang Malaysia”.Wow! Ganyang ini bermakna pijak-memijak.Dari Utusan Melayu selain dari perkataan konfrontasi aku juga mendengar perkataan neo-koloni yang kadang-kandang jadi nekolim.Ini pun perkataan politik yang aku tak faham.Bung Karno mentakrif Tanah Melayu dan Malaysia ini hanyalah projek neo-koloni kepada Inggeris.Kami budak- budak kampung Batu Serambai tidak tahu apa yang sedang berlaku.Dulu abah aku jadi askar untuk lawan komunis. Ini kerana Parti Komunis lawan Inggeris.Parti Komunis mahu merdeka tak mahu Tanah Melayu terus menjadi tanah jajahan Inggeris. Ini aku faham.Tiba-tiba satu malam aku terdengar bunyi yang amat kuat, menderam kuat.Esoknya petang ketika kami bermain di padang sekolah aku dengar cerita dari Ayen.Bunyi menderam kuat tengah malam ialah kapal terbang Indonesia masuk ke Gagu.“Kau dengar bising bunyi kapal terbang tak? Malam tadi askar payung terjun Indonesia turun ke Gagu.” Ayen membuka surah.“Betul ke? Pasal apa Gagu?” Soalan dari Ujang.“Gagu ramai orang Minang di sana.” Ayen menjelaskan.“Kita ni nak perang ke?” Pertanyaan Ujang yang tidak dapat jawapan.Ayen anak Raja Husin, lebih tua dari Ujang dan aku.Sapa perawi berita ini tidak aku ketahui.Ketika itu semua berita dari sosok yang lebih tua dari aku pasti akan aku percaya dan yakini.Umur membawa kebenaran.Petang itu cerita askar payung terjun turun di Gagu mengganggu permainan semut api kami.Permainan ini senang saja. Kami cari lubang semut di atas padang yang keras tak berumput.Kemudian kami pancing semut api. Kami cabut batang rumput panjang.Kemudian bubuh air liur dan masukkan rumput yang basah ke dalam lubang. Bila rumput bergerak-gerak ertinya pancing mengena. Tarik keluar pasti ada semut api berwarna hitam.Kami akan gaduhkan semut ini. Untuk mengenali siapa tuan pemilik semut yang sedang bergaduh, seekor semut akan di potong sedikit misainya sebagai tanda. Kemudian semut dilagakan untuk bergaduh.Berita askar payung terjun di Gagu ini meyakinkan aku bahawa Bung Karno memang nak bergaduh dengan Tunku. Mereka nak jadi semut api.Dari Radio Malaya dan Utusan aku mendapat tahu di Jakarta di depan pejabat kedutaan ada tunjuk perasaan menentang Tunku. Kempen Ganyang Malaysia sedang berjalan.“Sukarno mainkan lagu Terang Bulan.” Emak aku memberi penjelasan.Dari mana emak aku memungut berita ini aku tak tahu. Hal Terang Bulan ini emak aku memang arif. Dari awal lagi emak aku sudah bersurah tentang Terang Bulan.Aku sedar Sukarno memperlekeh Tunku yang menciplak lagu Terang Bulan dari lagu Indonesia.Lagu Terang Bulan, lagu ciplakan ini dinobatkan sebagai lagu kebangsaan Tanah Melayu merdeka.Tentang Terang Bulan ini aku faham. Kerana kami budak-budak ketika bermain amat bijak menganjing untuk memperlekeh kawan-kawan.Memainkan lagu Terang Bulan di Radio Republik Indonesia macam kanak-kanak bergaduh, menganjing yang bijak.Aku beri 10 markah dengan A untuk Bung Karno.Konfrontasi makin hangat.Berita askar payung terjun di Gagu ini semakin menjadi benar.Di Labis, Johor diberitakan satu kumpulan askar payung terjun Indonesia dapat ditangkap. Ketua pasukan payung terjun ini bernama Leftenan Sutikno.Hingga ke hari ini aku terus ingat nama ini kerana berita dan gambar Leftenan Sutikno muncul di Utusan.Kemudian aku dengar wawancara Sutikno di Radio Malaya.Loghat Indonesia leftenan ini pekat. Malah wawancara ini dimainkan secara berulang-ulang.Sama seperti iklan Rokok Matterhorn, rokok pertama sejuk bergabus di Tanah Melayu.Aku rasa keadaan kembali macam zaman adanya Gurkha. Cuma makan tidak bercatu dan tidak ada kawalan kawasan berpagar kawat berduri.Dari kedai runcit Mahcik Jarah aku mendengar khabar di kampung Batu Serambai akan ditubuhkan pasukan kawalan kampung.Anak-anak muda dan orang dewasa diminta mendaftar secara sukarela untuk menjaga kampung dari tali barut Sukarno.Maka pada waktu malam, akan dilihat beberapa anak muda dan orang dewasa warga kampung duduk berkumpul-kumpul hingga lewat pagi di tengah jalan raya yang kosong.Mereka tidak ada senjata atau pakaian seragam. Tapi di lengan baju mereka ada kain bertulis PK atau pasukan kawalan kampung.Tunku merancang untuk mengisytiharkan penubuhan gagasan Malaysia pada 31 Ogos, 1963. Gagal.Projek Nekolim, istilah Bung Karno ini gagal. Projek Malaysia ini semakin mendapat tentangan bukan saja dari Sukarno tetapi dari pelbagai sudut.Di Singapura, 113 pemimpin parti politik ditangkap di bawah Akta Keselamatan Dalam Negeri (ISA) pada 2 Februari, 1963.Mereka ini dari parti siasah garis kiri yang menentang pembentukan gagasan Malaysia.Hujah golongan ini aku baca dari Utusan. Hujah mereka masuk akal.Kenapa perlu Singapura masuk Malaysia? Ini kerana pulau ini adalah sebahagian dari Tanah Melayu. Sama seperti Pulau Pinang atau Perlis, wilayah ini tak perlu masuk Malaysia.Tangkapan beramai-ramai ini adalah kerja kolonial Inggeris.Pagi subuh 2 Februari, 1963 yang ditangkap sama ialah pengarang Utusan Melayu di Singapura, Said Zahari.Di Brunei juga bergolak. A M Azahari pemimpin Parti Rakyat Brunei memenangi 16 kerusi, majoriti yang dipertandingkan dalam pilihan raya di Brunei pada 12 Januari, 1962.Parti Rakyat Brunei di bawah pimpinan A M Azahari mahu mendirikan negara Kalimantan Utara.Negara ini terdiri daripada Sabah, Sarawak bersama Brunei. Parti Rakyat yang mewakili suara majoriti dalam Dewan Perundangan Brunei menolak projek Malaysia.Pada 8 Disember, 1962 berlaku pemberontakan di Brunei.Tiba-tiba aku terbaca tentang Sultan Brunei menarik diri. Brunei tidak mahu menjadi Malaysia.Pengisytiharan Malaysia gagal diadakan pada 31 Ogos, 1963. Kerana penentangan dari pelbagai pelosok. Akhirnya pada 16 September, 1963 Malaysia dimasyhurkan.Aku ingat lagi pagi itu. Aku dalam kebun getah Raja Husin tidak jauh dari rumah aku, berek guru Sekolah Batu Serambai.Aku keseorangan. Aku sedang mencari kawan untuk bermain kerana sekolah cuti.Ketika merayau dalam kebun getah itu aku terfikir hari ini Hari Malaysia tetapi tidak ada apa-apa perubahan di kampung aku. Malah tidak ada sambutan apa-apa di pekan Kuala Klawang.Malaysia wujud walau pun ditentang. Malah penentangan berterusan.Satu petang aku pulang dari sekolah aku terbaca induk berita Utusan: “Tangkapan di Lapangan Terbang Sungai Besi”.Dari laporan berita aku difahamkan ada berapa sosok sedang merancang untuk menubuhkan kerajaan buangan di luar negara.Mereka dalam perjalanan ke Jakarta. Ketika ditangkap ditemui juga 200 ribu ringgit.Aku tidak tahu apa makna kerajaan buangan. Dan tidak tahu siapa sosok yang ingin terbang ke Jakarta.Tahun 1964 aku lulus peperiksaan standard six. Aku diterima masuk ke form one di sekolah yang sama.Kini aku sudah masuk ke sekolah menengah. Ertinya aku sudah meninggalkan zaman “Baa Baa Black Sheep… Yes Sir Yes Sir Three Bags Full”.Konfrontasi masih berjalan. Kempen Ganyang Malaysia masih berjalan.Dari Radio Malaya aku mula terdengar perkataan diktator. Kini Sukarno mengikut Radio Malaya dan Utusan bukan lagi Presiden Sukarno atau Bung Karno, kini Diktator Sukarno.Aku juga terbaca bagaimana rakyat Indonesia mati kelaparan dan ramai makan tikus.Tidak cukup dengan makan tikus aku juga terbaca bagaimana kitab suci Al-Quran dibakar oleh penyokong Sukarno.Pada hari Ahad Utusan Melayu menjadi Utusan Zaman.Akhbar hujung minggu ini ada memuatkan cerita pendek dan sajak.Juga tulisan-tulisan rencana yang menarik.Dari Utusan Zaman ini aku pernah terbaca bagaimana Pak Duta Indonesia dilaporkan merayau-rayau di Kampung Baru di Kuala Lumpur untuk merekrut anak-anak muda untuk menjadi apa yang dipanggil tali barut.Tali barut adalah antara perkataan baru yang aku baca di zaman konfrontasi.Tali barut ini juga dijadikan ejen untuk melakukan kerja sabotaj.Kempen propaganda memburukan Indonesia diteruskan.Di Perhentian Bas Lim di Kuala Klawang ada terdapat beberapa poster.Poster gambar kepelbagaian rakyat Malaysia, Melayu, Cina dan India juga “saudara baru” dari Sabah dan Sarawak.Di sebelah poster ini ada lagi satu poster memberi amaran: “Awas Tali Barut Sukarno”.Siapa tali barut Sukarno ini aku tidak tahu.Di sekolah keadaan juga tegang. Dalam sebulan ada dua kali kami akan mengadakan latihan lari dari bom.Dalam kelas kami diajar untuk tunduk bawah meja jika kedengaran bom meledak.Kemudian kami beratur keluar bilik darjah menuju ke kawasan lapang antara sekolah dengan bangunan Rumah Rehat Kuala Klawang.Tahun 1964, kugiran The Beatles dengan fesyen rambut panjang sedang menggemparkan dunia.Di Malaysia konfrontasi masih berjalan. Abah aku masih bertugas menjaga kawasan strategik dari kena sabotaj oleh tali barut Sukarno.Di Malaysia terutama di sekolah, berambut panjang seperti The Beatles dilarang.Malaysia tiada John Lennon tetapi Malaysia yang baru lahir ada Temenggung Jugah Anak Barieng (1903-1981), menteri hal ehwal Sarawak.Temenggung Jugah dinobatkan sebagai The Beatles Malaysia kerana pak menteri ini memiliki fesyen rambut ala The Beatles.


Pulau Pinang cadang bubar DUN 28 Jun, kata ketua menteri

Kerajaan Negeri Pulau Pinang bercadang membubarkan Dewan Undangan Negeri (DUN) pada 28 Jun ini untuk memberi laluan kepada Pilihan Raya Negeri (PRN).
Ketua Menteri Chow Kon Yeow berkata beliau akan mengadakan pertemuan dengan Yang di-Pertua Negeri Pulau Pinang Ahmad Fuzi Abdul Razak untuk mendapat perkenan membubarkan DUN dalam masa terdekat.
Pengerusi Pakatan Harapan (PH) Pulau Pinang itu juga berkata proses pengagihan kerusi antara PH dan Barisan Nasional (BN) di negeri berkenaan sudah 95 peratus selesai.
“Buat masa ini, sebarang rundingan PH-BN akan diurus di peringkat kebangsaan dan apa-apa keputusan muktamad akan dibuat di peringkat kebangsaan… Kami percaya akan ada lagi pertemuan selepas ini,” katanya dalam sidang media di Georgetown hari ini.
Sebelum ini, Chow dilapor berkata rundingan yang berlangsung sejak bulan lepas berjalan lancar namun masih terdapat beberapa kerusi belum diputuskan kerana wujud pertindihan.
Pulau Pinang mempunyai 40 kerusi DUN dan pada Pilihan Raya Umum Ke-14 (PRU14), PH memenangi 37 kerusi termasuk dua daripada calon Bersatu yang ketika itu masih bersamanya manakala masing-masing dua dan satu kerusi dimenangi BN dan PAS.
Pada PRU15, Kedah, Pulau Pinang, Selangor, Negeri Sembilan, Kelantan dan Terengganu tidak membubarkan DUN namun media sebelum ini melaporkan pemimpin keenam-enam negeri mencapai kata sepakat bahawa masa paling sesuai ialah dalam tempoh dua minggu terakhir Jun bagi membolehkan PRN diadakan serentak.


Zahid mengaku tidak bersalah satu pertuduhan pindaan kes rasuah VLN

Bekas timbalan perdana menteri Ahmad Zahid Hamidi mengaku tidak bersalah di Mahkamah Tinggi hari ini atas satu tuduhan pindaan rasuah berhubung sistem visa luar negara (VLN).Hakim Mohd Yazid Mustafa mengarahkan pertuduhan pindaan dibacakan semula kepada Zahid, 69, selepas membenarkan permohonan timbalan pendakwa raya Wan Shaharuddin Wan Ladin untuk meminda pertuduhan kedua.Pertuduhan pindaan itu membabitkan pertukaran tarikh daripada April 2017 kepada 27 Mac 2018.Sejurus pertuduhan pindaan dibacakan jurubahasa, Zahid kemudian menjawab mengaku tidak bersalah.“Faham, mengaku tidak bersalah,” katanya.Mengikut pertuduhan pindaan itu, Zahid didakwa sebagai menteri dalam negeri di Kementerian Dalam Negeri telah mendapat untuk dirinya, sesuatu benda berharga iaitu wang tunai RM3 juta tanpa balasan daripada syarikat Ultra Kirana Sdn Bhd (UKSB), yang beliau mengetahui bahawa UKSB tersebut mempunyai hubungan dengan kerja rasminya.Dia dituduh melakukan kesalahan itu di No. 389, Jalan Bayu Nyaman, Country Heights, Kajang pada 27 Mac 2018 dan didakwa mengikut Seksyen 165 Kanun Keseksaan yang memperuntukkan penjara sehingga dua tahun atau dengan denda atau kedua-duanya sekali.Zahid berdepan 33 pertuduhan menerima suapan berjumlah S$13.56 juta daripada UKSB untuk dirinya selaku menteri dalam negeri bagi melanjutkan kontrak syarikat itu sebagai pengendali perkhidmatan pusat sehenti (OSC) di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.Bagi tujuh lagi pertuduhan, beliau didakwa telah mendapatkan untuk dirinya wang tunai S$1,150,000, RM3 juta, EURO15,000 dan AS$15,000 tanpa balasan daripada UKSB yang mempunyai kaitan dengan kerja rasmi beliau.Beliau didakwa melakukan kesemua perbuatan itu di Seri Satria, Presint 16, Putrajaya dan Country Heights Kajang antara Oktober 2014 dan Mac 2018.Perbicaraan di hadapan hakim Yazid sedang berlangsung.


Kerosakan premis akibat ribut Jumaat lalu dianggar bernilai lebih RM4 juta

Kerosakan yang berlaku di sekolah dan premis kediaman di Wilayah Persekutuan akibat kejadian ribut Jumaat lepas dianggarkan melibatkan kos pembaikan lebih RM4 juta, kata Menteri Kerja Raya Alexander Nanta Linggi.
Beliau berkata kejadian ribut minggu lalu menyebabkan sebanyak 29 sekolah di Kuala Lumpur terjejas dan kos yang dianggarkan untuk membaik pulih kesemua sekolah adalah RM3 juta.
“Kerja  pembaikan sekolah akan dilaksanakan secepat mungkin menggunakan peruntukan Kementerian Pendidikan (KPM). Terpulang kepada KPM untuk minta Jabatan Kerja Raya (JKR) laksanakan kerja baik pulih  atau KPM lantik kontraktor sendiri,” katanya kepada pemberita selepas melawat Sekolah Kebangsaan  (SK) Setapak di Kuala Lumpur hari ini.
Menurut Nanta selain daripada sekolah turut terjejas dalam kejadian ribut Jumaat lalu ialah kuarters pekerja di Kementerian Kerja Raya melibatkan lima premis rumah setingkat.
 “Kerja pembaikan telah dijalankan oleh JKR sendiri dan ia tidak melibatkan sebarang kos. Kita boleh buat sendiri dengan bajet dalaman,” katanya.
Beliau berkata premis lain turut terlibat dalam kejadian ribut ialah lima unit rumah kuarters di Kementerian Pertahanan yang melibatkan anggaran kerja pembaikan mencecah RM500,000.
“Satu lagi  ialah kejadian pokok menghempap rumah di Kedutaan Palestin. JKR sudah menerima laporan dari Bahagian Pengurusan Hartanah di Kuala Lumpur dan  sudah memanggil kontraktor untuk memotong pokok yang tumbang, menjalankan kerja pembersihan dan kerja pembaikan elektrik dengan anggaran kos RM600,000,” katanya.
Sementara itu Menteri Pendidikan Fadhlina Sidek yang turut hadir bersama Nanta untuk melawat SK Setapak berkata sekolah berkenaan merupakan sekolah yang paling teruk terjejas dalam kejadian ribut minggu lepas.
“Selepas lawatan ini  tindakan susulan akan dilaksanakan supaya kerja pembersihan dan pembaikan dapat diselesaikan dalam tempoh cuti sekolah. Sebanyak lapan kelas mengalami pelbagai kerosakan melibatkan peralatan pembelajaran dan pendawaian yang terjejas,” katanya.
Difahamkan 70 murid SK Setapak yang terjejas ialah murid berkeperluan khas dan buat masa ini mereka ditempatkan di makmal dan kelas lain.


Kanak-kanak perlu sokongan emosi, psikologi pasca banjir, kata pakar

Banjir yang melanda beberapa negeri ketika ini bukan sahaja boleh menyebabkan gangguan emosi dalam kalangan orang dewasa disebabkan kemusnahan harta benda dan kehilangan keluarga tersayang tetapi juga berpotensi menjejaskan emosi kanak-kanak.Justeru, pakar psikologi kanak-kanak berpendapat sokongan psikologi dan emosi terhadap golongan ini amat diperlukan terutama ketika fasa pasca banjir bagi memastikan perkembangan psikologi, emosi dan mental mereka tidak terganggu dengan bencana itu.Pakar Pendidikan Awal Kanak-Kanak Dr Putri Afzan Maria Zulkifli berkata tumbesaran dan perkembangan asas mental serta emosi kanak-kanak ada hubung kait dengan faktor tempat tinggal yang selamat.“Keadaan seperti bencana alam mudah membuatkan mereka (kanak-kanak) risau kerana berada dalam satu keadaan tidak pasti. Sesuatu yang tidak pasti mudah menjadikan mereka bimbang dan ini melibatkan rasa tidak selamat dalam diri.“Justeru, dalam keadaan ini, ibu bapa disarankan untuk sentiasa berbual dengan anak, maklumkan mereka dengan kata-kata peneguhan bahawa semuanya dalam kawalan ibu bapa dan anda (sebagai ibu bapa atau dewasa) akan sentiasa ada bersama untuk memastikan keselamatan mereka.“Elakkan juga memberi pendedahan keterlaluan dengan input berita yang boleh membawa kebimbangan melampau dalam diri anak-anak,” kata Dr Putri Afzan yang juga pengasas sebuah tadika swasta kepada Bernama.Menurut Dr Putri Afzan kesan jangka pendek dan panjang pasca banjir yang bertindih dengan fasa pasca pandemik Covid-19 perlu diambil kira terhadap perkembangan psikologi kanak-kanak berkenaan.Katanya, kaedah penyampaian social stories (kisah sosial) dapat sedikit sebanyak membantu anak-anak yang terkesan secara terapuetik.“Hakikatnya, kita masih belum lagi selesai dengan isu Covid-19, dan lockdown (PKP) berpanjangan telah pun memberi kesan regression pada anak-anak. Sama ada mereka terlibat secara langsung atau tidak, keadaan emosi dan psikologi mereka wajar dibimbangi.“Kita yang dewasa perlu cakna tentang bagaimana penerimaan anak-anak ini tentang bencana yang berlaku. Berhati-hati dengan keperluan emosi mereka dan saya akan katakan, kaedah social stories akan membantu kanak-kanak yang terjejas,” katanya.Social stories atau kisah sosial adalah alat bantu visual yang dicipta oleh Carol Gray sekitar 1991 untuk membantu menjelaskan mengenai situasi, peristiwa atau kegiatan tertentu. Bagi individu yang mengalami spektrum autisme kisah sosial dapat membantu mereka memahami orang lain berperilaku atau merespons situasi tertentu.Sementara itu, Kaunselor Psikologi, Ketua Unit Kaunseling Psikologi Hospital Tuanku Ja’afar Seremban, Noor Suraya Muhamad berpendapat kondisi mental dan fizikal kanak-kanak boleh merosot sekiranya impak pasca banjir terhadap mereka tidak dibendung di peringkat awal.Menurutnya, tahap kebimbangan dan trauma emosi mereka berpotensi membawa kepada perubahan tingkah laku yang lebih ketara seperti tantrum, insomnia, hilang selera makan dan penjarakan diri.“Kesepaduan sosial masyarakat dan keluarga sebelum bencana berlaku dan proses pemulihannya selepas itu, begitu juga komunikasi dan keberadaan keluarga yang sentiasa ada bersama ketika saat kritikal begini sememangnya menjadi teras untuk mengurangkan penderitaan rakyat dan dapat menggalakkan pemulihan lebih berkesan sesama mangsa terlibat.“Ini juga adalah komponen psychological first aid (PFA), yang dipersetujui di peringkat antarabangsa sebagai set prinsip penting dalam memberikan penjagaan psikososial khususnya kepada kanak-kanak,” katanya.Sehingga semalam, sebanyak 37 kematian dan 10 laporan orang hilang direkodkan di kawasan banjir di seluruh negara.Sebanyak 68,341 mangsa banjir daripada 18,080 keluarga berada di 396 pusat pemindahan sementara (PPS) melibatkan tujuh negeri dengan Pahang paling teruk terjejas pada kali ini, selain Perak, Selangor, Kuala Lumpur, Melaka, Kelantan dan Negeri Sembilan.


Israel siasat dakwaan polis guna perisian intip penduduk

Israel melancarkan siasatan berhubung dakwaan polis menggunakan perisian pengintip kontroversi, Pegasus, bagi mengintip penduduk negara itu.Dalam surat yang dihantar kepada Komander Polis, Koby Shabtai, Peguam Negara, Avichai Mandelblit telah meminta semua pengintipan dari 2020 dan 2021 diserahkan kepada pihaknya bagi “mengesahkan dakwaan yang dibuat menerusi media” tersebut.Terdahulu, akhbar harian perniagaan Israel, Calcalist melaporkan bahawa polis Israel menggunakan perisian Pegasus bagi mengintip warga Israel yang dianggap berpotensi memberikan ancaman.Ia dipercayai digunakan untuk mengumpul bukti yang boleh digunakan bagi siasatan pada masa akan datang.Bagaimanapun laporan akhbar tersebut tidak memetik mana-mana sumber.Laporan itu juga turut menyifatkan tindakan polis itu sebagai “membahayakan demokrasi Israel”.Pesuruhjaya Polis, Yaakov Shabtai, bertindak balas terhadap dakwaan itu dan menegaskan bahawa “polis tidak menemui sebarang bukti untuk menyokong maklumat terbabit.”“Polis Israel sedang memerangi jenayah dengan cara yang selari dengan undang-undang,” katanya dalam satu kenyataan.Pasukan keselamatan Israel diberi kelonggaran yang luas untuk menjalankan pengawasan di negara itu dengan kelulusan kehakiman.Kelmarin, kementerian kehakiman Israel berjanji akan menjalankan siasatan penuh terhadap dakwaan perisian pengintip Pegasus digunakan ke atas warga Israel, termasuk aktivis yang mengetuai bantahan terhadap bekas perdana menteri, Benjamin Netanyahu.Pegasus, produk pengawasan yang dibina oleh firma Israel, NSO, mampu menjadikan telefon mudah alih sebagai peranti pengintipan poket.Kaedah itu mencetuskan kontroversi global berikutan pendedahan yang dibongkar pada tahun lalu, di mana Pegasus didakwa telah digunakan untuk mengintip wartawan serta pembangkang di seluruh dunia.Selepas dipasang dalam telefon mudah alih, Pegasus membenarkan akses kepada mesej dan data pengguna serta pengaktifan jauh peranti untuk menangkap bunyi serta imej.NSO bagaimanapun tidak mengesahkan atau menafikan mereka menjual teknologi itu kepada polis Israel, malah menjelaskan mereka “tidak mengendalikan sistem sebaik saja ia dijual kepada pelanggan, malah tidak terbabit dalam apa-apa operasi sistem”.“NSO menjual produknya di bawah lesen dan peraturan kepada agensi perisikan serta penguatkuasa undang-undang untuk mencegah keganasan atau jenayah di bawah perintah mahkamah dan undang-undang tempatan,” katanya.Kementerian pertahanan Israel, yang meluluskan semua eksport produk industri pertahanan buatan Israel, turut membuka siasatan terhadap jualan Pegasus di luar negara.


Lebih 16,000 mangsa banjir di 6 negeri dipindahkan

Enam negeri dilanda banjir dengan kejadian terbaru di Kelantan dan Perak, manakala jumlah mangsa yang ditempatkan di pusat pemindahan sementara (PPS) seluruh negara termasuk di Johor, Pahang, Terengganu dan Selangor terus meningkat seramai 16,546 orang, pagi ini.Di Kelantan, Gua Musang menjadi jajahan pertama dilanda banjir berikutan hujan lebat sejak malam tadi dengan dua PPS dibuka bagi menempatkan 296 mangsa daripada 73 keluarga.Berdasarkan aplikasi Info Bencana Jabatan Kebajikan Masyarakat (JKM), 279 daripada 68 keluarga ditempatkan di Sekolah Menengah Kebangsaan (SMK) Tengku Indra Petra 1 manakala 17 mangsa daripada lima keluarga ditempatkan di Balai Raya Kampung Batu Papan.Menurut infobanjir.water.gov.my, paras Sungai Galas di Limau Kasturi, Gua Musang merekodkan bacaan melepasi paras bahaya iaitu 59.27 meter, setakat 8 pagi ini.Tiga lagi sungai iaitu Sungai Lebir di Tualang dan Sungai Kelantan di Kuala Krai serta Sungai Galas di Dabong mencatatkan bacaan melepasi paras waspada.Di Perak, tiga daerah mula dilanda banjir menyebabkan 615 penduduk daripada 161 keluarga dipindahkan ke 10 PPS setakat 8 pagi ini.Jurucakap Jabatan Bomba dan Penyelamat Perak berkata Muallim menjadi daerah paling teruk terjejas banjir apabila 477 mangsa dipindahkan ke tujuh PPS.Di daerah Kampar, 27 mangsa dari Kampung Batu 20 dipindahkan ke dewan kampung itu dan 26 mangsa dari Kampung Pasir Kuala Dipang dipindahkan ke Dewan Dato Azman Mahalan selepas rumah mereka dinaiki air.“Di Hilir Perak pula, 85 mangsa dari Kampung SC Ayer Hitam, Kampung Tengah Ayer Hitam, Kampung Sungai Rambai Chikus dan Batu 9 Simpang 3, Jalan Changkat Jong di Teluk Intan ditempatkan ke Dewan Majlis Perbandaran Teluk Intan,” katanya.Di Johor, jumlah mangsa banjir terus meningkat kepada 7,112 orang daripada 1,854 keluarga di lapan daerah setakat 8 pagi tadi, berbanding 6,391 orang malam tadi.Pengerusi Jawatankuasa Kesihatan dan Alam Sekitar Negeri Johor R Vidyananthan berkata setakat ini, 68 PPS dibuka dengan 20 di Kota Tinggi, Kluang (19), Johor Bahru (10), Mersing (enam), Kulai (lima), Segamat dan Pontian, masing-masing tiga dan dua di Batu Pahat.Kluang mencatatkan jumlah mangsa tertinggi iaitu 2,527 orang, diikuti Kota Tinggi (2,029), Johor Bahru (1,279), Kulai (581), Mersing (513), Pontian (347), Batu Pahat dan Segamat, masing-masing 65 orang.Sementara itu, tiga laluan di Kota Tinggi masih ditutup untuk semua kenderaan iaitu Jalan Sungai Sayong di Jambatan Sungai Sayong, Jalan Tun Sri Lanang di Bandar Kota Tinggi, Jambatan Jalan Semangar manakala Jalan Mawai Lama dibuka untuk laluan kenderaan berat sahaja.Jalan Haji Suhud Taman Muhibbah, Johor Bahru masih ditutup untuk semua kenderaan berikutan jambatan runtuh manakala di Mersing, Jalan Jemaluang-Batu Pahat serta Jalan Kota Tinggi-Mersing dibuka untuk kenderaan berat sahaja.“Sementara itu, Jalan Batu Pahat-Mersing di Ladang Pak Loh serta Jalan Batu Pahat-Kluang di Sekolah Menengah Kahang juga masih ditutup kepada kenderaan ringan. Jalan Batu Pahat-Mersing di Pertubuhan Peladang Negeri Johor dan Hock Huat ditutup untuk semua kenderaan,“ katanya.Di Pahang, jumlah mangsa banjir yang ditempatkan di PPS meningkat kepada 7,603 orang daripada 2,708 keluarga berbanding 3,979 orang, malam tadi.Menurut portal info bencana Jabatan Kebajikan Masyarakat (JKM) setakat 7.30 pagi ini, 164 PPS telah dibuka membabitkan sembilan daerah terjejas di negeri itu.Kuantan masih mencatatkan bilangan mangsa tertinggi iaitu 2,174 orang diikuti Raub (1,401), Maran (943), Jerantut (878), Rompin (704), Lipis (684), Temerloh (509), Bentong (219) dan Pekan (91).Portal berkenaan turut memaklumkan Sungai Semantan dan Sungai Pahang di daerah Lipis, Kuantan, Raub, Jerantut kini melepasi tahap bahaya.Sementara itu, Anih Berhad dalam satu kenyataan memaklumkan laluan kilometer (KM) 84.6-84.7 (Lanchang) Lebuhraya Pantai Timur 1 di kedua-dua hala ditutup sepenuhnya mulai 11.30 malam tadi susulan limpahan air melibatkan kedalaman satu meter.Pengguna dinasihatkan menggunakan jalan alternatif iaitu persimpangan Lanchang-Felda Lakum-Bukit Damar-Mempaga-Chinta Manis-Lebuhraya Kuala Lumpur Karak (KLK).Bagi laluan Lanchang di KM113 hala Timur, lorong kiri dan kecemasan ditutup manakala bagi arah barat hanya lorong kecemasan sahaja ditutup susulan dinaiki air.Di Terengganu, mangsa banjir meningkat kepada 804 orang daripada 205 keluarga setakat 8 pagi berbanding 138 orang pada petang semalam, menurut Ketua Sekretariat Jawatankuasa Pengurusan Bencana Negeri Leftenan Kolonel (PA) Che Adam A Rahman.Beliau berkata di Kemaman, jumlah mangsa meningkat kepada 609 orang daripada 145 keluarga dengan penambahan lima PPS menjadikan keseluruhan enam PPS ketika ini di daerah itu.“Di Dungun pula, mangsa bertambah kepada 195 orang daripada 60 keluarga berbanding 92 orang daripada 29 keluarga sebelum ini. Terdapat penambahan satu lagi PPS menjadikan jumlah keseluruhan PPS beroperasi ialah di tiga lokasi setakat ini,” katanya kepada pemberita hari ini.Dalam pada itu, Jabatan Pengairan dan Saliran melaporkan stesen bacaan di tiga sungai iaitu Sungai Tebak di Jambatan Tebak dan Sungai Tumpat di Kampung Baru Kemasik di Kemaman serta Sungai Dungun di Kuala Jengai, Dungun merekodkan kenaikan air sungai melebihi paras bahaya setakat 8 pagi ini.Di Selangor, 116 mangsa banjir daripada 36 buah keluarga masih ditempatkan di dua PPS di Hulu Bernam setakat 8 pagi tadi.Pegawai Operasi Unit Pengurusan Bencana Negeri Selangor (UPBN) Muhammad Izzat Haziq Mohd Nazir berkata kesemua mangsa banjir itu ditempatkan di PPS Balai Raya Kampung Baru A dan Dewan Orang Ramai Kampung Sekolah Sungai Selisek.


Tiada kuota khas untuk calon guru kontrak, kata Radzi

Tiada sebarang kuota khas diperuntukkan untuk calon guru kontrak perkhidmatan (COS) dalam pengambilan Pegawai Perkhidmatan Pendidikan Gred DG41 (DG41) secara one-off, kata Menteri Pendidikan Radzi Jidin.Beliau berkata keutamaan pemilihan calon guru adalah kepada siswazah yang mempunyai ikhtisas pendidikan.“Kita tidak mempunyai data lengkap bilangan siswazah yang memiliki ikhtisas pendidikan dalam pasaran. Disebabkan tiada data lengkap, kita buat unjuran dan hantar sekitar 4,000 calon yang tidak ada ikhtisas pendidikan kepada Jabatan Perkhidmatan Awam (JPA). “Ia sebenarnya senarai pendek, bukannya kuota kepada calon COS,” katanya dalam sidang media berhubung pemansuhan ujian PT3 semalam.Beliau mengulas dakwaan beberapa pihak bahawa Suruhanjaya Perkhidmatan Pendidikan (SPP) dan Kementerian Pendidikan tidak telus dalam keputusan temu duga COS yang dikeluarkan baru-baru ini selain dakwaan 5,000 kuota dikurangkan kepada 2,400 guru.Radzi turut menegaskan bahawa setiap pengambilan COS dibuat dengan diteliti dan tidak wujud istilah “mengambil bahagian” guru yang lain.“Ada satu kumpulan siswazah ikhtisas sekitar 200 orang, SPP dapati mereka layak namun mereka belum terima surat daripada Senat Universiti. Adalah tidak adil kalau kita abaikan mereka sebab bukan salah mereka.“Sebab itu, secara teknikal kita ambil mereka ini melalui COS dan ia tidak ada kaitan dengan COS yang tiada ikhtisas pendidikan,” katanya.Pada 11 Mei lepas, Radzi dilaporkan berkata sebanyak 2,400 daripada 18,702 pengambilan guru secara sekali pengambilan (one-off) akan diisi oleh guru COS yang bakal tamat kontrak Jun ini.


Dagangan Malaysia melonjak 31.4% kepada hampir RM257 bilion pada September

Perdagangan Malaysia terus mengekalkan trend peningkatan pada September 2022 apabila melonjak 31.4% kepada RM256.91 bilion berbanding tempoh sama tahun lepas.
Dalam kenyataan hari ini, Kementerian Perdagangan Antarabangsa dan Industri (Miti) berkata prestasi itu merupakan bulan ke-20 berturut-turut mencatat pertumbuhan dua angka.
Selain itu, eksport bertambah sebanyak 30.1% kepada RM144.31 bilion yang juga bulan ke-14 meraih pertumbuhan dua digit manakala import berkembang sebanyak 33.0% kepada RM112.60 billion.
“Lebihan dagangan Malaysia turut mencatat rekod tertinggi baharu dengan meningkat sebanyak 20.9 % kepada RM31.71 bilion,” katanya.
Jumlah tersebut adalah nilai tertinggi bagi September.
Miti berkata, pertumbuhan eksport disumbangkan terutamanya oleh permintaan kukuh bagi barangan elektrik dan elektronik (E&E), keluaran petroleum, gas asli cecair (LNG), petroleum mentah, barangan optik dan saintifik serta jentera, kelengkapan dan peralatan.
Selain itu, eksport barangan E&E, barangan optik dan saintifik serta LNG mencatat nilai bulanan tertinggi setakat ini.
Eksport ke negara-negara rakan dagang utama khasnya Asean, Amerika Syarikat (AS), Kesatuan Eropah (EU) dan Jepun turut meraih pertumbuhan dua digit.
Malah, eksport ke Jepun mencatatkan nilai eksport bulanan tertinggi setakat ini.
Bagi perbandingan bulan ke bulan, Miti berkata eksport dan lebihan dagangan masing-masing meningkat 2.2 % dan 86.1 % manakala perdagangan dan import susut sebanyak 3.2% dan 9.4%.
Perdagangan bagi suku ketiga 2022 telah berkembang sebanyak 42.0% kepada RM774.98 bilion berbanding tempoh sama tahun lepas.
“Eksport meningkat 38.3% kepada RM419.65 bilion manakala import naik 46.5% kepada RM355.32 bilion.
“Ini merupakan nilai suku tahunan yang tertinggi bagi perdagangan, eksport dan import. Lebihan dagangan bertambah 5.6% kepada RM64.33 bilion,” katanya.
Berbanding suku kedua 2022, segmen perdagangan, eksport, import dan lebihan dagangan masing-masing menokok sebanyak 6.1%, 6.5%, 5.7% dan 10.8%.
Miti berkata, bagi tempoh sembilan bulan pertama 2022, perdagangan menokok 32.9% kepada RM2.130 trilion berbanding tempoh sama tahun lepas.
Eksport meningkat 30.3% kepada RM1.159 trilion dan import berkembang 36.2 % kepada RM971.26 bilion.
“Lebihan dagangan berkembang 6.3% kepada RM187.40 bilion. Perdagangan, eksport, import dan lebihan dagangan mencatatkan nilai tertinggi bagi tempoh ini,” katanya.
 Bagi prestasi eksport mengikut sektor, kementerian itu berkata eksport barangan perkilangan pada September 2022 mencecah nilai tertinggi sebanyak RM122.23 bilion atau 84.7 % daripada jumlah eksport yang juga meningkat 28.7% tahun ke tahun.
“Ini merupakan pertumbuhan dua digit yang ke-14 bulan berturut-turut. Barangan E&E, keluaran petroleum, barangan optik dan saintifik serta jentera, kelengkapan dan peralatan masing-masing telah merekodkan kenaikan eksport melebihi RM1 bilion,” katanya.
Eksport hasil galian (7.7% syer) melonjak 89.0% tahun ke tahun kepada RM11.10 bilion dan merupakan nilai bulanan tertinggi setakat ini.
Peningkatan tersebut adalah pertumbuhan dua digit ke-18 bulan berturut-turut, yang disokong oleh kenaikan eksport LNG dan petroleum mentah.
Selain itu, Miti berkata eksport keluaran pertanian (7.2% syer) berkembang 8.0% kepada RM10.44 bilion berbanding September 2021, disumbangkan terutamanya oleh pertambahan eksport minyak sawit dan keluaran pertanian berasaskan minyak sawit.
“Eksport keluaran pertanian (7.2% syer) berkembang 8.0% kepada RM10.44 bilion berbanding September 2021 disumbangkan terutamanya oleh pertambahan eksport minyak sawit dan keluaran pertanian berasaskan minyak sawit,” katanya.
Perdagangan dengan pasaran utama menyaksikan dagangan dengan Asean meningkat 33.6% tahun ke tahun kepada RM67.85 bilion yang menyumbang 26.4% daripada jumlah perdagangan Malaysia.
Miti berkata, eksport naik 31.5% kepada RM39.97 bilion yang disumbangkan oleh kenaikan eksport barangan E&E dan keluaran petroleum.
Bagi bulan sama, perdagangan dengan China yang menyumbang 17.1% kepada jumlah perdagangan Malaysia, meningkat 14.0% tahun ke tahun kepada RM43.91 bilion dengan eksport ke negara ekonomi kedua terbesar itu merekodkan pertumbuhan 8% kepada RM20.09 bilion disokong oleh pertambahan eksport barangan E&E.
Perdagangan dengan Amerika Syarikat pada September 2022 yang merangkumi 10.4% daripada jumlah perdagangan Malaysia, meningkat 42.5% tahun ke tahun kepada RM26.73 bilion yang juga nilai bulanan tertinggi setakat ini.
“Eksport tumbuh 32.5% kepada RM16.31 bilion, disokong oleh eksport yang kukuh bagi barangan E&E,” katanya.
Kementerian itu berkata, perdagangan dengan Jepun yang menyumbang 6.7% daripada jumlah dagangan Malaysia, berkembang 49.5% kepada RM17.11 bilion pada September 2022.
“Selain itu, eksport  melonjak 74.6 % kepada RM9.93 bilion, disokong oleh pertambahan eksport LNG, barangan E&E dan keluaran petroleum,” kata Miti.


Rekod kes baru turun lagi, catat 5,304 jangkitan

Malaysia merekodkan kes baru sebanyak 5,304 menjadikan kes keseluruhan Covid-19 meningkat sebanyak 657,508.Selangor kekal mencatat kes harian tertinggi sebanyak 1,973 disusuli Sarawak (544), Kuala Lumpur (462), Johor (363), Sabah (335), Negeri Sembilan (331), dan Pulau Pinang (256).Hanya Perlis (5) sahaja yang mencatatkan kes satu digit hari ini.Negara juga mencatat sebanyak 8,163 kes sembuh menjadikan jumlah keseluruhan kes sembuh meningkat kepada 580,276.Kes aktif dengan kebolehjangkitan pula kini berjumlah 73,324.Dalam pada itu, 917 pesakit ditempatkan di unit rawatan rapi (ICU) termasuk 452 orang memerlukan bantuan alat pernafasan.Malaysia turut mencatat 64 lagi korban akibat Covid-19, menjadikan jumlah mangsa yang maut meningkat kepada 3,908.


Mengapa BN yakin menang besar di Johor?

Keberanian Barisan Nasional (BN) untuk membubarkan Dewan Undangan Negeri (DUN) Johor sehingga menyebabkan pilihan raya negeri (PRN) terpaksa diadakan bersandar keyakinan bahawa mereka akan mengulangi kejayaan seperti di Melaka hujung tahun lalu.Di Melaka walaupun menang 21 daripada 28 kerusi DUN, sebenarnya pertambahan undi yang diterima BN tidaklah begitu tinggi. Kurang dari 1%.Berlaku peningkatan sokongan yang amat kecil tetapi hampir sama dengan undi yang diterima gabungan pimpinan Ahmad Zahid Hamidi itu pada pilihan raya umum 2018.Akan tetapi BN tetap yakin bakal menang besar di Johor disebabkan dua faktor utama.1. Peratusan keluar mengundi rendahPeratusan keluar mengundi yang rendah semasa PRN Melaka iaitu sebanyak 64.1%, sudah tentu memberikan kelebihan kepada BN yang mempunyai jentera yang lebih kuat di akar umbi berbanding Pakatan Harapan (PH) dan Perikatan Nasional (PN).Dan situasi ini dijangka akan berulang di Johor.Apabila jentera kuat, mudah bagi BN untuk memastikan penyokong-penyokong mereka keluar mengundi sehingga ke tahap boleh membawa setiap pengundi ke tempat pembuangan undi.Jika dilihat pada PRU14 pada 2018, apabila peratusan keluar mengundi tinggi sebanyak 83.4%, BN berjaya ditumbangkan oleh PH walaupun sudah memerintah negeri itu selama lebih 60 tahun.Ini kerana jentera BN hanya mampu membawa keluar penyokong dan pengundi mereka tetapi tidak mampu menampung gelombang golongan atas pagar yang jumlahnya jauh lebih besar.Di Johor, dijangka peratusan keluar mengundi akan kekal rendah disebabkan varian Omicron Covid-19 yang menyebabkan angka kes harian kembali mencecah puluhan ribu.Ini ditambah lagi dengan PRN Johor diadakan selepas sambutan Tahun Baru Cina yang pastinya kurang memberikan motivasi kepada pengundi Cina yang menetap di negeri lain untuk pulang mengundi.2. Musuh BN berpecah-belahSemasa PRN Melaka BN hanya dicabar oleh PH dan BN, tetapi di Johor suasana lebih meriah.PRN Johor bulan depan bakal menyaksikan kemunculan parti-parti baru seperti Pejuang, Muda dan Parti Bangsa Malaysia (PBM).Sementara Warisan yang asalnya berpusat di Sabah kini mahu melebarkan sayapnya di semenanjung dan turut bertanding pada PRN Johor.Kehadiran parti-parti ini tidak akan menyebabkan undi kepada BN berkurang akan tetapi menyebabkan undi terhadap PH dan PN terjejas.Mari kita lihat keputusan PRN Melaka.Daripada analisis data keputusan PRN Melaka yang dibuat, dapat dilihat BN hanya memperolehi 39% undi popular.Sementara PH memperolehi 36% undi popular dan PN memperoleh 25%.Jika disatukan undi popular PH dan PN, ianya berjumlah 61%.Di kerusi seperti DUN Tanjung Bidara, Ab Rauf Yusoh tidak akan menang sekiranya undi PN dan PH tidak berpecah.Keputusan menyaksikan Rauf mendapat 3559 undi, Mas Ermieyati Samsudin (PN) mendapat 3,195 undi dan Zainal Hassan mendapat 489 undi.Jika dicampurkan undi PN dan PH, Rauf akan kalah.Di kerusi DUN Duyong yang berlaku pertembungan enam penjuru, calon BN Mohd Noor Helmy Abu Halen tidak akan menang sekiranya PH dan PN berada dalam satu pasukan.Keputusan menyaksikan Helmy mendapat 4,684 undi, Damian Yeo (PH) mendapat 4,484 undi dan Kamarudin Sedik (PN) mendapat 2,874 undi.Sementara tiga lagi calon, Gan Tian Soh (Bebas) mendapat 60 undi, Muhamad Hafiz Ishak (Bebas) 57 undi dan Mohd Faizal Amzah (Putra) 52 undi.Jika dicampurkan undi PH dan PN, BN akan dikalahkan dengan mudah.Objektif PH dan PN ialah sama iaitu untuk menghalang BN kembali berkuasa dan kumpulan “kluster mahkamah” kembali berkuasa selepas PRU15.Begitu juga dengan parti-parti baru yang lain.Seperti dikatakan ramai pemimpin politik dari PH dan PN, PRN Johor ini diadakan sebagai satu strategi kumpulan kluster mahkamah untuk kembali berkuasa.PRN demi PRN diadakan untuk melonjakkan semangat jentera BN di seluruh negara demi merampas kembali kuasa mutlak di Putrajaya pada PRU15 yang mereka hilang pada 2018.Akan tetapi kerjasama antara penentang-penentang BN tidak mungkin akan berlaku kerana masing-masing mempunyai ego yang besar.Dan ego inilah yang sedang dimanfaatkan oleh kumpulan kluster mahkamah untuk kembali berkuasa.Walaupun tidak begitu lama dahulu pada 2018 sudah terbukti BN yang berkuasa selama lebih 60 tahun dapat dikalahkan apabila terdapat penyatuan dalam kalangan penentang-penentangnya.Kamarul Khairy merupakan pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


9 sekatan jalan raya di laluan kritikal Lebuhraya Plus

Sebanyak sembilan sekatan jalan raya diadakan pihak berkuasa di beberapa laluan kritikal di Lebuhraya Utara Selatan (Plus), susulan pelaksanaan Perintah Kawalan Pergerakan Bersyarat (PKPB) di Selangor, Kuala Lumpur dan Putrajaya berkuatkuasa hari ini, hingga 27 Oktober depan.“Laluan kritikal di lebuhraya Plus iaitu Plaza Tol Jalan Duta, Setia Alam, Shah Alam, Putra Mahkota, Sungai Buaya, Bukit Tagar, Bukit Beruntung, Lembah Beringin dan Seafield,” katanya.Plus Malaysia Berhad (Plus) dalam kenyataan malam ini berkata sekatan jalan raya itu bagi mengelakkan orang ramai yang tidak mempunyai kebenaran, melakukan perjalanan rentas daerah dan negeri melibatkan kawasan PKPB.“Laluan kritikal di lebuhraya Plus iaitu Plaza Tol Jalan Duta, Setia Alam, Shah Alam, Putra Mahkota, Sungai Buaya, Bukit Tagar, Bukit Beruntung, Lembah Beringin dan Seafield,” katanya.Plus menasihatkan orang ramai supaya terus kekal berada di rumah, bagi mengawal penularan wabak Covid-19 bertepatan dengan semangat #KitaJagaKita, sekali gus membolehkan petugas barisan hadapan menjalankan tugas mereka dengan selamat.


Trump tidak tunjuk sebarang gejala, kata doktor

Presiden Donald Trump dilaporkan tidak mempunyai sebarang gejala, sehari selepas kembali ke Rumah Putih, lapor agensi berita Xinhua, memetik doktornya pada Selasa.Sebelum ini beliau telah menjalani rawatan di hospital selama tiga hari selepas dijangkiti Covid-19.Doktor di Rumah Putih Sean Conley berkata, pasukan perubatan berjumpa Trump yang berada dalam kuarantin di kediaman presiden dan masih menerima rawatan.“Beliau berehat di rumahnya dan hari ini beliau tidak melaporkan sebarang gejala. Pemeriksaan fizikal stabil, dengan tahap oksigen 95-97 peratus,” kata Conley.“Secara keseluruhan beliau melaluinya dengan sangat baik.”Trump di Twitternya pada hari Selasa pagi berkata beliau berasa sihat.Namun, doktor memberi amaran beliau belum boleh keluar lagi.Covid-19 sudah menjangkiti 7.46 juta penduduk dan membunuh lebih 210,000 orang di Amerika Syarikat.Trump mengumumkan beliau dijangkiti virus itu pada 2 Oktober dan kemudian dimasukkan ke hospital tentera.Sementara itu, penasihat kanan beliau, Stephen Miller turut dilaporkan positif Covid-19.“Sejak lima hari lalu saya sudah mula bekerja dari luar dan mengasingkan diri, diuji negatif setiap hari sehingga semalam. Hari ini, saya didapati positif Covid-19 dan saya berada dalam kuarantin,” kata Miller dalam satu kenyataan.Beliau pegawai terkini di Rumah Putih yang disahkan dijangkiti virus itu.


Malaysia kesan kes Omicron kedua pada kanak-kanak berusia 8 tahun dari Nigeria

Kementerian kesihatan hari ini mengesahkan kes kedua Omicron dikesan daripada seorang kanak-kanak perempuan berusia lapan tahun yang tinggal dengan keluarganya di Lagos, Nigeria.Kanak-kanak itu tiba di Malaysia bersama ibu dan adik perempuannya pada 5 Disember 2021 dari Doha, Qatar di mana mereka transit dari Nigeria.Dia dan keluarganya menjalani ujian RT-PCR Covid-19 semasa ketibaan di Lapangan Terbang Antarabangsa Kuala Lumpur(KLIA).Keputusan ujian RT-PCR kes semasa ketibaan didapati positif Covid-19 pada 7 Disember 2021.Kes tidak mempunyai gejala dan diarahkan menjalani isolasi di rumah selama 14 hari.Seminggu selepas itu, jujukan genom penuh (WGS) dijalankan melalui ujian PCR Genotyping Assay yang dijalankan selanjutnya ke atas sampel kanak-kanak tersebut telah disahkan varian Omicron pada 14 Disember 2021.Sementara itu, ujian ke atas ibu dan adik perempuannya sama ada sebelum berlepas ke Malaysia, semasa ketibaan, pada hari kelima dan pada hari kesebelas menunjukkan keputusan negatif.Pemandu teksi yang menjadi kontak rapat kes juga turut disahkan negatif.35 penumpang penerbangan yang sama turut diuji negatif selepas dikenal pasti sebagai kontak rapat.Sementara itu, KKM berkata 18 kes lagi sedang menunggu keputusan PCR Genotyping Assay untuk mengesahkan sama ada mereka dijangkiti varian Omicron.Keputusan ujian dijangka akan diperolehi esok.


Kit Siang positif Covid-19

Ahli Parlimen Iskandar Puteri Lim Kit Siang hari ini disahkan positif Covid-19 dan kini menjalani kuarantin kendiri selepas mengalami gejala ringan.Lim disahkan positif dalam ujian saringan PCR selepas didiagnosis positif ujian RTK-antigen awal hari ini, kata setiausaha politiknya, Syahredzan Johan Veteran DAP itu lengkap divaksinasi dan menerima dos penggalak.“Setakat ini beliau hanya mengalami gejala ringan seperti batuk. “Beliau kini berada di bawah kuarantin mengikut protokol biasa,” katanya dalam satu kenyataan hari ini.Pada Kongres Kebangsaan DAP ke-17 semalam, Lim yang berusia 81 tahun mengumumkan persaraan dari arena politik tanah air selepas 56 tahun kariernya bersama DAP dan turut berkata beliau tidak akan bertanding pada Pilihan Raya Umum ke-15 (PRU15).Susulan itu, kongres DAP semalam mengumumkan beliau dilantik sebagai mentor parti itu.Sementara itu, Syahredzan mewakili Lim turut memohon maaf atas kesulitan yang berlaku.


‘Datuk Roy’ dibebas dengan jaminan SPRM

Seorang ahli perniagaan dikenali sebagai “Datuk Roy” yang direman tiga hari bagi membantu siasatan kes rasuah melibatkan program JanaWibawa, dibebaskan dengan jaminan Suruhanjaya Pencegahan Rasuah Malaysia (SPRM) hari ini.
Peguam Fahmi Abd Moin memberitahu pemberita bahawa Majistret Noorelynna Hanim Abd Halim membebaskan individu berusia 54 tahun itu selepas pihak SPRM tidak mengemukakan permohonan untuk lanjutan reman.
“Anak guam saya akan dibawa ke ibu pejabat SPRM di Putrajaya esok bagi permohonan reman untuk kes lain,” kata peguam itu.
Pada Isnin lepas, lelaki itu menyerah diri di pejabat SPRM Kuala Lumpur pada 2.30 petang, sebelum direman selama tiga hari bermula Selasa bagi membantu siasatan mengikut Seksyen 17(a) Akta SPRM 2009 atas kesalahan menerima rasuah.


Twitter akan dapat CEO baru 6 minggu lagi, kata Elon Musk

Elon Musk pada Khamis mengumumkan Twitter akan mempunyai Ketua Pegawai Eksekutif (CEO) baharu kira-kira enam minggu lagi, membolehkannya memberi tumpuan kepada peranan pengerusi eksekutif.
Dalam ciapannya mengenai pengumuman itu, Musk tidak mendedahkan nama CEO baharu berkenaan namun berkata: "beliau (wanita) akan memulakan tugasnya dalam enam minggu” lapor United Press International (UPI).
Menurut Musk, menerusi peranan baharunya itu, beliau akan menyelia "produk, perisian dan operator sistem."
Mac lalu, memo dalaman daripada Musk yang didedahkan, menunjukkan nilai Twitter berkurang separuh daripada anggaran harga pembelian AS$44 bilion enam bulan sebelumnya.
Susut nilai itu kebanyakannya dikaitkan dengan kepimpinan Musk dalam syarikat media sosial dan keputusan terbaharu beliau yang menjejaskan kepercayaan pengguna.
Musk secara kontroversi melabelkan beberapa organisasi berita, termasuk NPR, mempunyai kaitan dengan kerajaan. Malah British Broadcasting Corporation (BBC) turut mengemukakan bantahan kerana dilabelkan sebagai media yang dibiayai oleh kerajaan, dakwaan serupa turut dikenakan ke atas The Canadian Broadcasting Corporation awal tahun ini.
Selain itu, Pihak Berkuasa Transit Metropolitan New York City bulan lalu berkata pihaknya tidak akan lagi menggunakan Twitter untuk menyiarkan kemas kini transit mereka, menyifatkannya tidak boleh dipercayai.


Tempoh 48 jam bebas cukai di tiga pulau kekal, kata menteri

Kerajaan tidak dapat mempertimbangkan permohonan untuk memendekkan tempoh bebas cukai Pulau Pangkor, Perak dari 48 jam ke 24 jam, kata Menteri di Jabatan Perdana Menteri Mustapa Mohamed.Beliau berkata, tempoh itu ditetapkan bagi membolehkan pelancong mempunyai lebih banyak masa di pulau bebas cukai.Tempoh 48 jam itu, katanya, ditetapkan bagi memberi faedah ekonomi yang lebih kepada pengusaha termasuk restoran, hotel dan tempat penginapan lain.“Layanan sama perlu diberi kepada tiga pulau bebas cukai lain iaitu Labuan, Pulau Tioman dan Pulau Langkawi jika kelulusan itu diberikan kepada Pulau Pangkor.“Jika tempoh bebas cukai dipendekkan kepada 24 jam, kesan ekonomi tidak besar berbanding pelancong tinggal dua hari atau 48 jam di Pulau Pangkor,” katanya.Mustapa menjawab soalan Ahmad Faizal Azumu (Bersatu-Tambun) mengenai status permohonan memendekkan tempoh bebas cukai dan projek naik taraf jeti penumpang Pulau Pangkor di Dewan Rakyat, hari ini.“Layanan sama perlu diberi kepada tiga pulau bebas cukai lain iaitu Labuan, Pulau Tioman dan Pulau Langkawi jika kelulusan itu diberikan kepada Pulau Pangkor.Mengulas lanjut, Mustapa berkata langkah menetapkan tempoh 48 jam dibuat bagi membolehkan pelancong asing dan tempatan meluangkan masa lebih lama di pulau bebas cukai sekali gus memberikan pendapatan kepada premis perniagaan lain termasuk restoran, hotel dan sebagainya di Pulau Pangkor.Beliau berkata kerajaan percaya jika tempoh 48 jam dipendekkan kepada hanya 24 jam maka kesan limpahan ekonomi tidak memberikan impak yang besar kepada kawasan pulau bebas cukai terbabit.“Sekiranya tempoh 48 jam dipendekkan kepada 24 jam, ia akan memendekkan tempoh masa pelancong berada di pulau bebas cukai dan sekaligus boleh mengurangkan kesan limpahan ekonomi setempat dan memberi kesan kepada industri pelancongan pulau bebas cukai secara keseluruhannya.”Sementara itu katanya, kerajaan memperuntukan RM15 juta di bawah Rancangan Malaysia ke-12 (RMK12) bagi mereka bentuk dan kerja awalan bagi menaik taraf, membesar dan membangunkan semula jeti Pulau Bebas Cukai Pangkor, mulai tahun depan.


China sokong permohonan Iran sertai BRICS

Presiden Iran Ebrahim Raisi yang mengetuai delegasi pegawai kanan ekonomi, perdagangan dan politik, tiba di Beijing awal Selasa, lawatan julung kali beliau ke China serta lawatan rasmi pertama presiden Iran dalam tempoh 20 tahun.
IRNA yang memetik Al Jazeera melaporkan bahawa Raisi dan Xi pertama kali bertemu sebagai presiden di luar sidang kemuncak Pertubuhan Kerjasama Shanghai (SCO) di Uzbekistan pada September dan menyokong usaha Iran menjadi anggota penuh organisasi itu.
Bersama Rusia, China memberi isyarat bahawa ia menyokong usaha Iran untuk menyertai kumpulan BRICS, lima ekonomi utama pesat membangun yang dianggotai Brazil, Rusia, India, China dan Afrika Selatan.
Dalam memo yang diterbitkan oleh People's Daily Online, antara akhbar terpenting di China, Presiden Iran itu menggariskan keperluan untuk mengembangkan hubungan bersama antara Beijing dan Tehran.
Timbalan Ketua Staf Presiden Iran (Hal ehwal politik) Mohammad Jamshidi berkata matlamat utama lawatan itu adalah untuk memuktamadkan pelaksanaan Perjanjian Strategik China-Iran 25 Tahun yang ditandatangani pada 2021.
China melabur AS$162 juta dalam ekonomi Iran pada tahun pertama Raisi memgang jawatan presiden, kurang daripada Afghanistan dan Turkiye, menurut seorang pegawai pelaburan Iran.
Bagaimanapun, China kekal sebagai rakan perdagangan terbesar Iran dengan data kastam Iran menunjukkan negara itu mengeksport barangan bernilai AS$12.6 bilion ke China dan mengimport AS$12.7 bilion dalam tempoh 10 bulan pertama tahun kalendar Iran yang berakhir pada Mac.
China juga terus membeli minyak dari Iran dengan jumlah tepat tidak dinyatakan.


Minat ke Langkawi meningkat 13 kali ganda ketika sektor pelancongan mula dibuka

Carian penginapan Airbnb di Langkawi meningkat 13 kali ganda mengikut perbandingan bulanan susulan pelancaran gelembung pelancongan tempatan pada pertengahan bulan lalu, menunjukkan pertumbuhan minat untuk melancong selepas beberapa kelonggaran sekatan Covid-19.Dalam tempoh masa sama, Pengurus Besar Airbnb Asia Tenggara, India, Hong Kong dan Taiwan, Amanpreet Bajaj, berkata carian penginapan Airbnb di Port Dickson pula melonjak 360% manakala carian penginapan di Melaka meningkat 270%.“Airbnb sudah menjangkakan lonjakan minat untuk penginapan domestik apabila rakyat Malaysia teruja untuk melancong menggunakan platform ini susulan pelaksanaan gelembung pelancongan dan kelonggaran sekatan pergerakan.“Lima destinasi carian yang paling popular ialah Subang Jaya, Kuala Lumpur, Langkawi, Johor Bahru dan Pulau Pinang,” katanya dalam satu kenyataan hari ini.Beliau berkata, dengan tamatnya sekatan pergerakan yang dilaksanakan dalam tempoh masa lama juga mendorong orang ramai melakukan perancangan untuk melancong bersama keluarga mereka.“Ramai membuat perancangan menginap untuk tempoh seminggu atau lebih selepas berada di rumah untuk tempoh masa yang lama.“Carian penginapan Airbnb yang lebih besar juga menyaksikan lonjakan, dengan carian tempahan vila meningkat hampir 2.5 kali ganda pada minggu 13 September berbanding enam bulan sebelum itu,” jelasnya.Sementara itu, Amanpreet berkata, Airbnb melancarkan kempen #RaikanMalaysia yang disasar untuk mendorong pemulihan sektor pelancongan pada separuh kedua 2021, selari dengan Rancangan Malaysia Ke-12.“Dengan Malaysia kini di landasan pemulihan, kami sudah menyaksikan peningkatan aktiviti pelancongan domestik.“Data kami menunjukkan sentimen yang lebih positif susulan kelonggaran sekatan pergerakan dan kami teruja untuk memperkenalkan inisiatif baharu dalam usaha menggalakkan lagi kempen #RaikanMalaysia,” tambahnya.


Dilema DAP selepas ‘kahwin’ dengan Umno

Penganalisis berkata DAP mungkin tidak lama lagi perlu mempertimbangkan langkah seterusnya, selepas bergabung dengan musuh lama, Umno sebagai sebahagian kerajaan dipimpin Barisan Nasional (BN) dan Pakatan Harapan (PH) selepas Pilihan Raya Umum ke-15 (PRU15).
Bercakap kepada MalaysiaNow, mereka berkata pertembungan antara kedua-dua parti itu sememangnya sudah dijangka walaupun ketika ini mereka masing-masing melakukan gencatan senjata.
Pemerhati politik Mak Khuin Weng berkata persaingan antara Umno dan Bersatu adalah mengenai siapa yang boleh “tunaikan tanggungjawab” kepada masyarakat Melayu, namun konflik parti itu dengan DAP adalah mengenai menafikan kemahuan antara sesama mereka.
“Umno sudah membuat kenyataan menolak Sijil Peperiksaan Bersepadu (UEC),” katanya merujuk kepada sijil pelajaran bagi pelajar lepasan sekolah menengah swasta Cina, di mana PH berjanji mahu mengiktirafnya dalam manifesto gabungan itu pada pilihan raya umum 2018.
Perkara itu kemudiannya timbul semula hanya beberapa hari selepas Pengerusi PH Anwar Ibrahim mengangkat sumpah sebagai perdana menteri, apabila kumpulan pendidikan Cina Dong Zong mula melobi sekali lagi supaya UEC diiktiraf sebagai kelayakan untuk memasuki institusi pengajian tinggi tempatan.
Veteran Umno Mustapha Yaakob membidas panggilan Dong Zong tersebut, menyifatkan persatuan pendidikan itu biadab kerana meminta UEC diiktiraf.
Umno, sebuah parti Melayu nasionalis yang konservatif, secara tradisinya menganggap DAP sebagai musuh ketat dalam usahanya melaksanakan agenda Melayu.
Bagi parti itu, DAP yang majoritinya dianggotai oleh masyarakat Cina, dianggap sebagai parti berhaluan kiri yang menguar-uarkan dirinya sebagai pejuang kesetaraan bagi seluruh rakyat Malaysia.
Penganalisis politik Liew Wui Chern berkata DAP, yang menyedari dilema yang dihadapinya ketika ini, dilihat memilih untuk berdiam diri.
"Mereka tidak banyak mengulas - sejak keadaan Parlimen yang tergantung sehingga pembentukan kerajaan, anda boleh lihat, DAP berdiam diri," kata Liew, dari Universiti Tunku Abdul Rahman.
Liew turut menambah sikap DAP itu berbeza dengan pendiriannya sebelum ini.
Katanya, strategi DAP kini adalah menyerahkan dasar dan membuat keputusan kepada Anwar dan PKR.
"DAP tidak tuntut apa-apa. Mereka sangat senyap dan biarkan Anwar dan PKR membuat keputusan," katanya.
"Umno kini sebahagian daripada kerajaan, jadi DAP seboleh-bolehnya akan mengelak daripada buat kecoh.”
Bagaimanapun, Mak berkata sudah wujud keretakan antara Umno dan DAP yang boleh dilihat di Perak, di mana Menteri Besar Saarani Mohamad berkata DAP tidak akan mengawal kerajaan negeri.
“DAP selama ini mendiamkan diri, tetapi semakin mereka berdiam diri, mereka semakin serupa seperti MCA,” katanya.
MCA yang merupakan komponen BN, ditolak oleh pengundi Cina pada pilihan raya umum 2013 di mana ia sering digambarkan sebagai "tsunami Cina".
Pada pilihan raya baru-baru ini, parti itu hanya memenangi dua kerusi Parlimen, memusnahkan harapannya untuk kembali  bangkit selepas mendapat beberapa kerusi dalam Pilihan Raya Negeri Melaka dan Johor.
Bagaimanapun, Mak berkata, setelah memilih untuk bergabung dalam membentuk kerajaan baru, DAP perlu memperbaiki hubungannya dengan Umno.
“Saya tak nampak perkahwinan yang bahagia di sini,” tambahnya.
“Semua kenyataan dari Umno hanya beberapa hari selepas perkahwinan menunjukkan bulan madu pun tiada.
"Apa yang boleh saya katakan kepada mereka ialah, semoga berjaya."


PN minta Rayer tarik balik kenyataan terhadap Mahathir, Muhyiddin atau dirujuk kepada jawatankuasa

Ahli Parlimen Machang Wan Ahmad Fayhsal Wan Ahmad Kamal dari Perikatan Nasional (PN) mahu pemimpin DAP RSN Rayer dirujuk ke Jawatankuasa Hak dan Kebebasan selepas mengeluarkan kenyataan berbaur sangkaan jahat terhadap dua bekas perdana menteri.
Wan Ahmad Fayhsal berkata beliau sudah menghantar usul tersebut kepada pejabat Speaker Dewan Rakyat Johari Abdul pagi tadi untuk diberikan tindakan selanjutnya.
Katanya, jika Rayer bersedia untuk menyelesaikan hal itu dengan mudah, lebih baik sekiranya beliau tarik balik kenyataan-kenyataan yang dibuat terhadap pemimpin-pemimpin itu.
Semalam, Rayer ketika membahaskan Laporan Ketua Audit Negara (LKAN) bagi tahun 2021 menuduh berlaku salah laku dalam pentadbiran kerajaan dahulu pimpinan Muhyiddin Yassin termasuk pembekalan vaksin, ventilator dan perkara lain.
Bagaimanapun, Wan Ahmad Fayhsal menegaskan ketirisan yang berlaku bukan punca langsung daripada pelaksanaan darurat sebaliknya kesilapan tata kelola oleh Kementerian Kesihatan (KKM).
"Bukan salah darurat.
"Kalau salah bukan sebab ada darurat. Jadi siasatlah Kementerian Kesihatan," katanya sebaik sahaja persidangan Dewan Rakyat bagi sesi petang bermula hari ini.
Dalam pada itu, beliau turut menyelar gesaan Rayer yang mahukan gelaran "Tun" dilucutkan daripada bekas perdana menteri Dr Mahathir Mohamad kerana beliau mengeluarkan kenyataan menghina Raja-raja Melayu.
Wan Ahmad Fayhsal menafikan kenyataan tersebut mengatakan Mahathir disiasat oleh pihak polis di bawah Seksyen 112 Kanun Tatacara Jenayah.
"Dan bukannya kerana menghina kepada Raja-raja Melayu.
"Jadi kenapa perlu Jelutong membangkitkan menarik balik gelaran 'Tun' daripada beliau kerana hal ini?"
Seksyen 112 dalam Kanun Tatacara Jenayah adalah merekodkan keterangan individu berhubung sesuatu kes dan siasatan.
Semalam, Rayer pada persidangan Dewan Rakyat menggesa kerajaan supaya mempertimbangkan penarikan balik gelaran “Tun” daripada Mahathir selepas tular klip video yang mengatakan beliau mengkritik institusi diraja.
Mahathir dianugerahkan Darjah Kebesaran Seri Maharaja Mangku Negara yang membawa gelaran "Tun" pada tahun 2003 sebaik sahaja bersara sebagai perdana menteri buat kali pertama ketika itu.